text:
Umunyagitugu Paul Kagame ntacyo akora kugira ngo umwiryane ushire mu Banyarwanda ahubwo ibikorwa bye byose biba bigamije kwenyegeza umuriro, cyane cyane kuva hatangira intambara yiswe iyo kubohoza igihugu tariki ya 1 Ukwakira 1990 ! Ikibazo gikomeye rero ni uko tudashobora kubona umuti w’uwo mwiryane umaze kuba ikigugu tutabanje gusuzuma neza impamvu nyakuri ziwutera. Indwara y’umwiryane Abanyarwanda turwaye iterwa n’akahe gakoko ?
IBANGA RYA 15 : Mu Rwanda siho honyine haba amoko, ubujiji n’ubukene.
Benshi bemeza ko igitera umwiryane mu banyarwanda ari AMOKO. Ngo kuba hari Abahutu, Abatutsi n’Abatwa ni ikibazo. Abatekereza batya mu by’ukuri baba bashaka kuvuga ko ikibangamiye abantu atari uko badahuje amoko, icyo baba batunga agatoki ni IRONDAKOKO. Iri ryo rwose ni ribi cyane, rirasenya ntiryubaka! Ariko irondakoko si indwara, ni ikimenyetso cy’indwara ! Kuvuga ngo Abanyarwanda barwaye irondakoko ni nko kujya kwa muganga bwa mbere, maze muganga yakubaza icyo urwaye ukamusubiza ko urwaye umuriro mwinshi ! Ikibazo si umuriro, icyo muganga aba akeneye kumenya no kuvura ni igitera uwo muriro urenze urugero.
Abandi babona ko Abanyarwanda bapfa UBUJIJI. Simpakana ko kwiga abantu bakajijuka atari ibintu byiza, gusa icyo nzi ni uko Abanyarwanda atari ibicucu ibi byo guta umutsima, ku buryo baba ari impumyi burundu izi ziyobewe ko zikeneye kubaho mu mahoro no mu mutekano. Si ngombwa ko abenegihugu bose biga kaminuza kugira ngo bamenye ko umwiryane usenya.
Niba Abanyarwanda babirengaho bagakomeza kwicana, ni uko bafite ikindi kibazo, bazi neza cyangwa se bataramenya.
Hari n’ababona ko Abanyarwanda dupfa UBUKENE. N’ubwo koko “abasangira ubusa bitana ibisambo“, ariko Abakurambere bari bararenze iyo mvugo bageza n’aho bigisha urubyaro rwabo aribo twebwe ngo “ahatari umwaga uruhu rw’urukwavu rwisasira batanu”.
Ni byo koko Urwanda ntirubarirwa mu bihugu bikize byo ku isi, ariko Urwanda ni igihugu cyigenga. Burya rero ngo nta Leta igwa mu gihombo burundu (insolvable) : Leta iyo ari yo yose igira inzira nyinshi yanyuramo ikabona amafararanga ahagije yo gutuma ikomeza inshingano zayo zo kurengera abanyagihugu. Ishobora kwaka imfashanyo ibihugu bikize n’imiryango mpuzamahanga, ishobora gusaba inguzanyo mu mabanki mpuzamahanga n’ibindi bigega byabugenewe….Iyo kuri ubwo bushobozi bwa Leta y’Urwanda hiyongereyeho ko abenegihugu bafite amaboko yo gukora, ubwenge buhagije bwo kubona ikibantunga bo n’abana babo, n’ubushake bwo kurya duke ariko bakoza akarenge, ikiba kibuze ni iki ? Ikibazo ni uko utwo duke batunze, Abanyarwanda bagira batya bakaturwaniramo, INTARE igashaka kwiharira imbehe yose, ushoboye kubona utuvungukira akarya abitamo amarira, abakene batagira kirengera bagafumbira umunaba. Indwara ni aha ikwiye gushakirwa.
Amoko, ubukene n’ubujiji si umwihariko w’Urwanda kuko hari ibindi bihugu bitari kure yacu bifite amoko menshi, bikaba bitanakize kuturusha, yewe abenegihugu babyo bakaba batanajijutse kuturusha, nyamara ntibihora mu mwiryane n’intambara z’urudaca nk’Abanyarwanda. Abagenda za Tanzaniya na Malawi bazaduhe ubuhamya.
IBANGA RYA 16 : Umwiryane mu Banyarwanda uterwa no kwikubira
Nk’uko tumaze kubibona, agakoko k’umwiryane uhora mu Banyrwanda kitwa “UKWIKUBIRA”. Ibi kandi ntibyazanywe na Paul Kagame n’ubwo we arusha abandi bayoboye Urwanda kugira irari ryo kwirundaho byose nta soni, nta kimwaro ! Umwihariko w’umunyagitugu Paul Kagame ni uko we yihesha agaciro mu byakagombye kumutera isoni ! Abamubanjirije bibaga bihishahisha bityo ntibigarurire umutungo w’igihugu wose. Paul Kagame we, yiba izuba riva, agasahura byose, nk’aho Urwanda ari akarima ke bwite cyangwa umurage yagabiwe ne se na nyina, akagerekaho no kubyigamba.
Uko KWIKUBIRA ntikugaragarira mu kwigwizaho umutungo w’ibintu gusa, kugaragarira no mu zindi ngamba z’ubuzima bw’igihugu : muri Politiki (I), mu rwego rw’Imibereho myiza y’abaturage (II) mu bukungu (III), mu burezi n’umuco (IV).
- Mu rwego rwa politiki
Umunyagitugu Paul Kagame yahisemo KWIKUBIRA ubutegetsi bwose. Yimitse ingoma y’igitugu iteye ukwayo, ikaba ishingiye ku ishyaka rimwe rukumbi ryahoze ryitwa FPR-Inkotanyi ; ariko nyuma yo kuryirukanamo ab’inkwakuzi mu barishinze, Kagame akaba yararihaye akandi kazina ka FPR-INTORE. Ndagira ngo dusesengure ubutegetsi bwe turebe uko buhumeka n’inzira bunyuramo kugira ngo bufate Abanyarwanda ho ingwate.
IBANGA RYA 17 : Amahame-shingiro y’agatsiko
Ubutegetsi bwa Paul Kagame bwubakiye ku gatsiko gato cyane (abantu 6-8), kagizwe n’Abatutsi b’Indobanure, baturutse Uganda, b’abasirikari, bahisemo gutegekesha IGITUGU, ITERABWOBA n’IKINYOMA. Abashaka kumva neza amahame-shingiro (principes) y’ubwo butegetsi ntibakirirwe bashakira ahandi.
IBANGA RYA 18 : Abamotsi
Agatsiko k’indobanure kifashisha ABAMOTSI batoranijwe mu moko yose (Abahutu , Abatutsi, Abatwa, Abanyamahanga). Abo Bamotsi ni abantu batari inyangamugayo kandi badakunzwe n’abaturage. Kenshi baba ari abantu bakoze ibyaha bikomeye nk’ubwicanyi, gusahura ibya rubanda no kurenganya inzirakarengane.
Abo Bamotsi bakingirwa ikibaba n’Agatsiko kari ku butegetsi, bagahabwa agaciro gasumbye cyane ako rubanda ibaha. Iyo umunyagitugu Paul Kagame atakibakeneye, abahindura IBIGARASHA, bagafungwa cyangwa bakicwa, iyo badashoboye kumucika hakiri kare. Abo Bamotsi nibo maboko ya kariya gatsiko : nibo bahoza abaturage ku nkenke, bakabagambanira mu buryo bunyuranye, bakabicisha…Nibo NKINGI nyakuri z’ingoma y’IGITUGU.
IBANGA RYA 19 : Ikinyoma n’iterabwoba
Agatsiko k’indobanure gafite umwihariko wo gukoresha ikinyoma kugira ngo kigaragaze neza imbere y’amahanga. Muri urwo rwego:
Agatsiko ntikemera amashyaka ya politiki yanga gukorera mu kwaha kwako. Bene ayo karayasenya, kagafunga cyangwa kakica abayobozi bayo, ahubwo kagahimba amashyaka-muzunga (partis satellites) akaba ariyo gakinga mu maso y’Abazungu.
Gafite uburambe mu gukoresha amatora afifitse, kagahatira abaturage gutora abantu (abamotsi) badashishikajwe no gukorera rubanda. Ngo iyo niyo demokarasi bereka amahanga ! Nyamara no mu Misiri na Tuniziya baratoraga !
Kugira ngo ako gatsiko gashobore gukandamiza rubanda no kubacecekesha burundu, gakoresha ingabo z’igihugu n’inzego zishinzwe umutekano (polisi na Maneko) mu guhohotera abaturage. Niyo mpamvu abaturage birirwa baragijwe imbunda nk’inyamaswa z’inkazi. Iterabwoba nk’iryo rigamije gukanga abaturage, bagahora ari ba nyamwigendaho (1+1+1+1+1….), ntibigere babona akanya ko kwishyira hamwe ngo batekereze uko bafatanya kurwanira uburenganzira bwabo badasiba kuvutswa n’agatsiko.
Agatsiko k’indobanure gashyiraho AMATEGEKO arengera inyungu z’abakagize gusa, agakumira ibyifuzo bya rubanda rugufi. Utinyutse kwerekana ko ayo mategeko abangamiye inyungu rusange z’Abanyarwanda (Intérêt général), bucya bamushinja Ingengabitekerezo ya jenoside, guhungabanya umudendezo w’igihugu, gupfobya jenoside, kubangamira gahunda za Leta….ngibyo ibyaha Agatsiko kahimbye bikaba bidahwema gucisha umutwe inzirakarengane zitagira umubare.
Agatsiko ntikazuyaza kwica cyangwa gufungira akamama abantu bose gakeka ko bashobora kubangamira inyungu zako. Abahabonera ishyano kurusha abandi ni Abanyarwanda bajijutse b’inyangamugayo (les meilleurs) katashoboye kwigarurira.
Uko kwikubira ubutegetsi bwose, bukarundwa mu maboko y’Agatsiko k’indobanure konyine bigira ingaruka zikomeye ku mibereho myiza y’abaturage….
Biracyaza…
Niba ufite icyo ushaka gusobanuza, watwandikira kuri aderesi ikurikira:
ishema_party@yahoo.fr cyangwa se ugasura urubuga http://www.ishemaparty.mobiukatwandikira ukoresheje uburyo bwateganyijwe. Ushobora no gusura imbuga zacu kuri facebook.


c: text/html

text:
CNRU yasuye za clubs UNESCO/media mu ntara y‘Iburengerazuba
Kuva taliki 18 kugeza ku ya 23 Mata 2016, Umuyobozi w’Ishami ry‘ Uburezi, Urubyiruko n‘Amashuri Yimakaza Amahame ya UNESCO, hamwe n’Umuyobozi w’Ishami ry’Itumanaho n’Itangazamakuru bakoze urugendo rugamije kwigisha no gukangurira abanyeshuri bibumbiye muri Clubs UNESCO ko inshingano bafite ari ukwimakaza umuco w’amahoro n’uruhare rwa Clubs UNESCO mu ishyira mu bikorwa za gahunda za Leta.
Abatanze ibiganiro bagiye berekana uko buri gikorwa cyahuzwa no kubumbatira no gusakaza umuco w’amahoro. Bigishijwe uburyo bunoze bwo gutara no gutangaza amakuru, Intego z’Iterambere Rirambye (SDGs) nuko zagerwaho mu rwego rwo kwimakaza umuco w’amahoro. Abahawe ibiganiro bakanguriwe kwihatira kumenya ibikorerwa muri za“clubs“ zose aho kugirango umuntu yifungire muri imwe.
Mu biganiro twagiranye n’abanyeshuri bo mu bigo birindwi twasuye, twabasabye gufungura amarembo bakagira uruhare rugaragara mu guhindura imyumvire y’abaturanye n’amashuri bigamo. Ibyo bigakorwa mu buryo bwa“sketches“ zajya zigezwa ku baturiye ishuri, abitabiriye umuganda bityo bagakina ku nsanganyamatsiko zikangurira abaturage guhindura imyumvire itajyanye n’iterambere, imibereho myiza y’abaturage na gahunda za Leta. Izo nsanganyamatsiko bashingiraho mu ikinamico zaba zijyanye n’imirire hagamijwe kurwanya bwaki, imibereho myiza hagamijwe kwirinda umwanda, kubungabunga ibidukikije, kurwanya ruswa mu nzego z’ibanze, ubumwe n’ubwiyunge, gukorera hamwe, gusobanurira no gukangurira abaturage gahunda za leta, kurwanya ihohoterwa rishingiye ku gitsina, icuruzwa ry‘abantu n’ibindi.
Muri iki gihe cy’icyunamo kandi twakanguriye urubyiruko twahuye narwo kwirinda ababashora mu nzangano zitagira ishingiro, yaba ababyeyi babo cyangwa n’abandi muri rusange. Twabibukije ko aho isi igeze, icy’ingenzi atari icyo mupfana n’umuntu ahubwo ari icyo mumariraniye. Twabasabye ko mu bibazo bahura nabyo, yaba ubu cyangwa mu gihe kizaza, bashyira imbere umuco wo kubishakira umuti binyuze mu buryo bw’amahoro kandi bakishakamo ibisubizo bashingiye gukura amasomo mu byabaye kera kandi bifashishije umuco w’igihugu cyacu.Twabibukije ko iterambere u Rwanda rufite turikesha abayobozi b’inararibonye bashatse umuti w’ibibazo n’amakimbirane yariho nyuma ya jenoside yakorewe abatutsi mu buryo bw’amahoro kandi bakavoma mu muco. Ibi akaba ariryo shingiro ry’imbaraga n’iterambere igihugu kimaze kugeraho amahanga atangarira. Ingero z’ibisubizo Leta y’Ubumwe n’Ubwiyunge yifashishije, dusanga mu muco, zagize akamaro muro gahunda za Leta twabahaye harimwo izi zikurikira: gacaca nk’ubutabera bwunga, ubudehe, girinka, abunzi, itorero n’umushyikirano.
Mu mashuri yose twasuye, twagize amahirwe yo kuganiriza abanyeshuri bose bari mu kigo ndetse na bamwe mu barimu babaga bari kuri ibyo bigo.
1.TTC MUHANGA
Iri shuri nderabarezi riherereye mu karere ka Muhanga. TTC Muhanga, ariryo shuri ryonyine twasuye ryo mu ntara y‘amajyepfo, twaganiriye n’abanyeshuri bose n’abarezi twasanze kuri icyo kigo. Ikigo cy’amashuri cya TTC Muhanga kigizwe n’abanyeshuri 694 barimo abahungu 231 n’abakobwa 463. Harimo clubs zitandukanye zirimo izo kubungabunga ibidukikije, kurwanya ibiyobyabwenge, kurwanya SIDA, Nyampinga yigisha abakobwa umuco nyarwanda, Media Club, umuco n’ubutwari, club y’amahoro na club y‘indimi ariko byumwihariko twasanzeyo na club yo kuzigama. Aha honyine akaba ariho twasanze batoza urubyiruko umuco wo kwizigama
Aba ni abanyeshuri n’abarimu bo muri TTC Muhanga bakurikirana ibiganiro.
2. TTC RUBENGERA
Mu ishuri nderabarezi rya Rubengera, mu karere ka Karongi, naho twaganirije abanyeshuri bose b’icyo kigo. Iri shuri kimwe n’andi mashuri nderabarezi, agizwe n’icyiciro cya kabiri cy’amashuri yisumbuye gusa kuko hoherezwa abanyeshuri bifuza gukora umwuga w’uburezi, bazigisha mu mashuri y’incuke n‘ abanza.
TTC Rubengera igizwe n’abanyeshuri 601. Umubare nyawo w’abakobwa ntitwashoboye kuwumenya, ariko abiganje mu mashuri nderabarezi hose twasanze ari abakobwa.
Aha ni mw’ishuri Nderabarezi rya Rubengera, abanyeshuri barakurikirana ibiganiro
Twabakanguriye kwiga batazeye akazi kuri Leta gusa kuko “ mythe ya leta-mubyeyi“ yarangiye. Bagomba gushishikazwa no kumenya kugira ngo bizabafashe kwibeshaho no kubeshaho imiryango yabo. Twabasabye ko buri somo bize bajya bareba ko risubiza ibibazo bibaza cyangwa bahura nabyo mu buzima bwa buri munsi mu rwego rwo kubonera ibisubizo ibibazo bahura nabyo by’umwihariko ni gihugu muri rusange.
Twabibukije ko izi clubs zibafasha kuvumbura impano batari baziko bafite kandi zabatunga mu buzima. Bamwe bakibonamo izo gusetsa muri za “sketches“, abandi iz‘itangazamakuru, impano zo guhanga udushya, izo kuyobora n’izindi.Twabasabye kandi guteza imbere uburyo bwabo bw’imitekerereze n’ubushishozi kuko bibarinda kugenda buhumyi.Twasobanuriye abanyeshuri ko aribo bayobozi b’u Rwanda b‘ejo, bityo ko bagomba kumenya Intego z’Icyinyagihumbi (MDGs) n’Intego z’Iterambere Rirambye (SDGs) kuko arizo nkingi Politike na Gahunda bya Leta bigenderaho.
Muri TTC Rubengera harimo club yo kurwanya ihohoterwa, club yo kubungabunga ibidukikije, iy‘umuco w’amahoro, media club, iyo kurwanya ibiyobyabwenge, Baho club, club z’indimi, iza debate, Croix Rouge, Karate n’izindi.
3.TTC MURURU
TTC Mururu ni ikigo nderabarezi giherereye mu karere ka Rusizi. Iri shuri rifite abanyeshuri 580 barimwo abakobwa 362 n’abahungu 218. Twasanze iki kigo gifite club zigera mw’icumi zirimo izi zikurikira: club y’uburinganire, Club yo kurwanya icyorezo cya SIDA, iy‘Itangazamakuru, iyo kurwanya ibiyobyabwenge, iyo kubungabunga ibidukikije, Nyampinga ndetse na club z’indimi .
Nyuma yo kubabwira mu ncamake intego z’ikinyagihumbi uko zari umunani, Kalisa Callixte, yabaganirije ku ntego 17 zashingiweho bateganya iterambere rirambye, izi ntego zikaba zizagera mu mwaka wa 2030. Yibukije uru rubyiruko ko icyo gihe azaba aribo bayobozi. Niyo mpamvu ari ngombwa ko uru rubyiruko rutozwa kugira uruhare mw’iterambere ry’igihugu. Cyane ko ari nabo bafite imbaraga kandi bagize umubare munini w’abaturarwanda.
Abanyeshuri bo mw’ishuri nderabarezi rya Mururu bakurikiye ibiganiro mu bwitonzi.
4. GS NOTRE DAME DE NYAMASHEKE.
Urwunge rw‘amashuri rw’Umuryango Mutagatifu (Sainte Famille) rwa Nyamasheke ni ishuri ry’abakobwa bonyine barerwa n’abihaye Imana. Ni ishuri rifite abanyeshuri 442. Bahurira muri clubs zitandukanye harimwo media club, club Milador iteza imbere uburenganzira bw’umwana n’umubyeyi, ubutabera n’amahoro club, itorero, iy‘ ibidukikije, anti–SIDA club, sport club, Tuseme club, English and french club, Croix rouge, growing club n’iy‘umuco w’ubutwari.
Muri G. S Sainte famille i Nyamasheke, ibiganiro byitabiriwe n‘ abanyeshuri, abarimu n’ubuyobozi bw’ikigo
Bwana Kalisa Callixte yasabye aba bana b’abakobwa gufata ibyo biga bakabihuza n’ubuzima busanzwe maze bakabishakamo ibisubizo by’ibibazo bahura nabyo mu buzima bwabo bwa buri munsi. Yababwiye ko ishyirwamubikorwa z‘intego z’ikinyagihumbi uko ari umunani zagejeje u Rwanda ku ntambwe z‘ibihugu biri kw’isonga byagerageje kuzigeraho, gukemura ibibazo by’ubukene, kugabanya cyane impfu z’ababyeyi bapfa babyara n’abana bapfa badakwije imyaka itanu, kubungabunga no kurengera ibidukikije, kugera kw’iterambere n’ibindi. Intego z’iterambere rirambye uko ari 17 zizafasha ibihugu bikize gukemura ikibazo cy’abimukira kitoroshye kuko bizihatira gufasha ibihugu biri mu nzira y’amajyambere, kuzamura imibereho y’ababituye bityo be kujya bapfa bahungira mu burayi mu rwego rwo guhunga imibereho mibi n’ubukene biri mu bihugu bakomokamo.
5. G.S SAINT PIERRE DE NKOMBO
Aba ni abanyeshuri n’abanrimu ba G.S Saint Pierreku Nkombo mu biganiro wabonaga bakurikirana ubwitonzi
Urwunge rw’amashuri rwa Nkombo ni ishuri ry’ikitegererezo mu by’ubumenyi. Riri mu kirwa cya Nkombo mu kiyaga cya Kivu, mu karere ka Rusizi. Rifite abanyeshuri 246 barimo abakobwa 103 n’abahungu 143. Ubundi gifite ubushobozi bwo kwakira abana 380 ariko kubera aho giherereye n’ubushobozi bw’ababyeyi, bamwe bahitamo gushyira abana muri ‘‘twelve years basic education“ cyangwa kubashakira ibigo biri hafi yaho batuye aho kubambutsa ikivu. Kuri icyo kigo hari amashami ane ajyanye n’ubumenyi ariyo MPG,MCB,MEG na BCG. Abana bahiga n’ubwo ari bake baturuka mu bice byose by’igihugu.
Twasanze hari clubs enye ariyo: Club y’ibidukikije, iy’umuco, iy’itangazamakuru n’iyo kurwanya SIDA. Twabakanguriye kuba bashinga n’izindi clubs nk’iy’umuco wo kwizigama kandi tubasaba ko batajya bifungirana muri club imwe gusa ahubwo bajya bamenya n’ibikorerwa mu zindi. Twabahaye igitekerezo ko buri club yajya ikora ubushakashatsi kuri internet hanyuma ibyo bagezeho bakabigeza ku bandi nyuma bakabyunguranaho ibitekerezo.
6. COLLEGE ISLAMIQUE DE BUGARAMA.
College Islamique y’i Bugarama ni ikigo kigisha imyuga giherereye mu karere ka Rusizi mu ntara y’Uburengerazuba. Bafite clubs zitandukanye, harimo club y’ibidukikije, Croix Rouge, Ubumwe n’Ubwiyunge,umuco n’ubudaheza, iy’indimi, club anti sida, Itangazamakuru ndetse n’abascouts. Iri shuri rifite abanyeshuri bagera kuri 200, abakobwa n’abahungu, bamwe bakiga ubwubatsi abandi biga Icungamari.
Abanyeshuri n’ubuyobozi bwa Collège Islamique ya Bugarama barakurikira ibiganiro.
Muri ayo mashuri yose twabibukije ko aribo bayobozi b’ejo hazaza, tubasaba ko ibyo bakora byose bitagarukira mw’ishuri ahubwo bajya babigeza no kubaturanye n’ikigo bigamo kuko bifasha kuzamura imyumvire y’abaturage cyane ko muri 2030 abo bitwa abana bazaba ari bo bayobozi. Twabasabye ko ubumenyi bwose bungukira muri izo clubs bajya babugeza no mu miryango yabo kuko bifasha guhindura imyumvire bikazoroshya umurimo wabo wo kuyobora abaturage basobanukiwe.
Aba banyeshuri bose twasuye bagiye bahabwa umwanya wo kubaza ibibazo ahanini byibandaga ku buryo ibihugu bigize UNESCO kandi ifite intego yo kwimakaza umuco w’amahoro byanga bikarangwamo intambara n’amakimbirane. Basabye kandi ko jenocide yakorewe Abatutsi yakwigishwa mu mashuri, mu byiciro byose kugirango itazavaho yibagirana. Bagaragaje inyota yo kumenya yaba kumenya imikorere ya UNESCO ndetse n’ubumenyi bwerekeranye na clubs barimo.
Abo bana basabye ibitabo byabafasha kurushaho gusobanukirwa na clubs babarizwamo ndetse basaba ko bajya basurwa kandi bagahugurwa kenshi.
Kigali kuwa 27 Mata 2016
Kalisa Callixte , Umuyubozi ushinzwe Uburezi/CNRU
Mukankusi Philomene, Umuyobozi ushinzwe Itumanaho/CNRU
/B_autrelangue>

robotstxt: allowed

filter: keep


text:
Korali Holy Nation mu myiteguro y’igiterane batumiwemo na korali La Source y’i Rubavu
Holy Nation ni korali isanzwe ikorera umurimo w’Imana mu itorero rya ADEPR ku mudugudu wa Gatenga ikaba izwiho guhembura imitima ya benshi biturutse ku ndirimbo zifite amavuta igira
kuri ubu rero Holy Nation iri mu myiteguro yo gukorera urugendo i Rubavu muri ADEPR mbugangari aho yatumiwe mu giterane cyateguwe na korali yitwa La Source isanzwe ikorera umurimo w’Imana kuri uwo mudugudu
Ni igiterane gifite intego igira iti:" kuko turi bo yaremye ituremeye imirimo myiza muri kristo Yesu, iyo Imana yiteguriye kera kugirango tuyigenderemo" ni amagambo aboneka mu Abefeso 2:10
muri iki giterane kandi hazaba harimo abavugabutumwa batandukanye, umuhanzi Bosco NSHUTI umaze kumenyekana cyane mu ndirimbo zihimbaza Imana n’andi ma korali y’i Rubavu nka Bethlehem, Bethfage, Impuhwe n’izindi
Iki giterane kizamara icyumweru cyose aho kizatangira tariki 05kigasozwa tariki 11 gashyantare uyu mwaka wa 2018


text:
Ese kwambara impenure byabuza umuntu ijuru?
Hakunze kumvikana impaka zijyanye n’imyemerere aho bamwe bavuga ko abagore bambara bigufi, amapantaro, abasuka cyangwa bakadefiriza imisatsi n’abirimbisha mu buryo bunyuranye batazakandagira mu ijuru.
Ibyo ariko hari abandi babona ko nta shingiro bifite ndetse bakanemeza ko kujya mu ijuru bishingira ku byo umuntu akora ntaho bihuriye n’ibyo yambara cyangwa yisiga.
Pasteur Antoine Rutayisire na Ingabire Marie Immaculée barabivugaho iki?
Ibitekerezo ( 10 )
biterwa n’imyizerere y’umuntu hano kwu isi.
ese ntimuziko imibiri yacu arinsengero zimana.igihe kimwe yesu yageze murusengero,asanga bari gucururizamo,kuvunjiramo,arabifata byose arabimena,ati ninde wababwiye kuza kuntobera urugo?rero niba uziko umubiri wawe arurusengero,ninde wabonye urusengwro rutagira decoration?namucyaro bashyiramo indabyo ziri nature zakuma bakazana izindi.imana ntifitanye ikibazo nimpenure ark ngo bazabamenyera kumbuto zabo.erega imana yaturemanye ikintu gikomeye,amahitamo.knd icyuhisemo ntuyoberwa kwrikiza cg kibi.rero mwifata umwanya munini woku jajing abantu kuko ntimwabikora kuruta imitima yabo,irababwira nuko batayumvira.none niba umuntu atiyumvira ubwe,urumva wowe ufite iki cyatuma akumvira?
Ariko ntimukirirwe mutera abantu ubwoba Imana niyabantu bose nabo bambara imyenda migufi, bahawe isi batabisabye, batabikoreye Imana ubwayo niyo yabikoze, nijuru izariduha ntacyo tubikozeho! Mureke rero gutera abantu b Imana ubwoba mukoresha bibiliya yanditswe nabantu ivuga byinshi bivuguruzanya. Turi mwisi, nitugera mwijuru tuzafata umuco tuzahasanga
yegoko? njye uwambayempenure mwita ikiraya ese abashakakugaragazaiki? ahubwo bazarimbuka abayambara bashire.
Ikibazo so iyo myenda, ikibazo ni icyamuteye kuyambara. Ijambo ry’Imana ridusaba kurehereza abantu kuri Yesu; iyo utangiye kubireherezaho rero, uba ukorera Satani. Do not attract people to you, attract them to God. Do not be a barrier to people, be supportive
Binyuze kuli Bible,imana idusaba "kwambara decently".Abantu bambara "impenure",ni abisi.Ahanini baba bashaka kwerekana ibibero byabo.Nta mukobwa numwe wo mu idini ryacu wambara impenure.Ahubwo bose bajya mu nzira bakabwiriza ijambo ry’imana.Baramutse "bambaye impenure",babafata nk’indaya kandi bakaba basuzuguje imana dukorera.Abakristu nyakuri,ntabwo bigana abakobwa b’isi.Ntabwo bambara impenure,cyangwa ipantalo ziciye nkuko abandi bakobwa benshi babigenza.
Ariko ntimukirirwe mutera abantu ubwoba Imana niyabantu bose nabo bambara imyenda migufi, bahawe isi batabisabye, batabikoreye Imana ubwayo niyo yabikoze, nijuru izariduha ntacyo tubikozeho! Mureke rero gutera abantu b Imana ubwoba mukoresha bibiliya yanditswe nabantu ivuga byinshi bivuguruzanya. Turi mwisi, nitugera mwijuru tuzafata umuco tuzahasanga
Ku giti cyawe urumva kwambara imyenda mito ari cyo cyongenzi nko kwirirwa ucira imanza abantu? Urabona bibiriya yawe wirirwa usoma ngo ukurikije icyo ikubwira umutima wawe ari umukara ngo ikibazo ni imyenda mito? Nonese imana yo ku giti cyayo urumva ibabajwe n ibyo kutambara nkaho yarebye imitima igira neza? Warayobye isuzume
Ibaze pe muminsiyimperuka azaza abigisha nshakira ndamu bazateza umubare nyamwinshi kurimuka kuko bataaigera narimwz bagira inama abizera babo ibyumuchristo uboneye agomba kwitwara.kandi kuba benshi bavugako ntacyobitwaye mwibukeko mwijuru hazajyamo indobanure buriwese azaca mukayunguruzo.nomuriyisi ubusanwze iyo umunyeshuri arumuhanga ariko nta displine baramwirukana mujuru simungarani rero hajyamo ibideshi.handitswengo hazabona ishyano abateza abandi gukora ibyaha,uramutse ubana nabamaze kwandikirwa ijuru ntakibazo wakwambara izo mpenure kuko ntawubakwitayeho ariko twese turakishakisha sibyiza gutuma abantu batekereza uko uteye sibyiza nagato hano haba commissioner ishinwze deliberations nomujuru nuko abamarayika barandika.ngo akantu kose ukora numwanya wamaze ntacyo ukora bizaza murubanza.rekakugusha bashikibacu ubazanira kurimbuka..Data wera atugirire neza atubabarire ibyaha twaguyemo tutabizi Amen
Binyuze kuli Bible,imana idusaba "kwambara decently".Abantu bambara "impenure",ni abisi.Ahanini baba bashaka kwerekana ibibero byabo.Nta mukobwa numwe wo mu idini ryacu wambara impenure.Ahubwo bose bajya mu nzira bakabwiriza ijambo ry’imana.Baramutse "bambaye impenure",babafata nk’indaya kandi bakaba basuzuguje imana dukorera.Abakristu nyakuri,ntabwo bigana abakobwa b’isi.Ntabwo bambara impenure,cyangwa ipantalo ziciye nkuko abandi bakobwa benshi babigenza.
Ariko ntimukirirwe mutera abantu ubwoba Imana niyabantu bose nabo bambara imyenda migufi, bahawe isi batabisabye, batabikoreye Imana ubwayo niyo yabikoze, nijuru izariduha ntacyo tubikozeho! Mureke rero gutera abantu b Imana ubwoba mukoresha bibiliya yanditswe nabantu ivuga byinshi bivuguruzanya. Turi mwisi, nitugera mwijuru tuzafata umuco tuzahasanga
Ubwoko bwanjye burimbuwe buzize kutagira ubwenge (Hoseya 4:6)
Ijuru rya Bibiliya ribisobanura neza muri 1Petero 3
3.Umurimbo wanyu we kuba uw’inyuma, uwo kuboha umusatsi cyangwa uwo kwambara izahabu cyangwa uwo gukānisha imyenda,
4.ahubwo ube uw’imbere uhishwe mu mutima, umurimbo utangirika w’umwuka ufite ubugwaneza n’amahoro ari wo w’igiciro cyinshi mu maso y’Imana.
Ku giti cyawe urumva kwambara imyenda mito ari cyo cyongenzi nko kwirirwa ucira imanza abantu? Urabona bibiriya yawe wirirwa usoma ngo ukurikije icyo ikubwira umutima wawe ari umukara ngo ikibazo ni imyenda mito? Nonese imana yo ku giti cyayo urumva ibabajwe n ibyo kutambara nkaho yarebye imitima igira neza? Warayobye isuzume
Muraho.. Impenure nijuru nanaho bihuriye rwose! kimwe nukwambara ikindi nugukora neza ukabona ijuru kandi kwambara impenure sicyaha.


text:
Igiti kinini ruhumbanyoni.-Inkono ivugirwamo umutsima.
Mpagaze mu gahinga mbona Rusengo mu maraka.-Inkono itogota.
Nyoko na mama bapfuye iki ?-Inkongoro z'abana.
Mfite abakobwa kuva ku ngoma ya Gahindiro n'ubu ntibararamukanya.-Inkombe z'uruzi.
So na data ko bava inda imwe batanijwe n'iki ?-Inkombe z'uruzi.
Ngira abana bagaturana ntibaramukanye.-Inkombe z'uruzi.
Nagutera igicutsa kitagira amabere.-Inkoko.
Nyirancurucumba aracura inkweto.Inkoko mu rutoki.
Kati papari kati pa, inzibukira nayikuye kwa Rwamugenzi.-Inkoko mu kigega kirimo ubusa.
I Mabara zirarabagirana.-Impururu z'umutindi.
Zimanutse i Mageri zabagira.-Impururu z'ababi.
Byagwa impubi-Impiru n'inuma.
Hepfo rurakururana.-Impatwe z'umusaza.
Mu mucyamo biradogera.-Impatwe z'umusaza.
Nyirancubakirimo.-Imondo mu gihu.
Nyirabuki irabyina impa.-Imondo mu gihu.
Nyiramwiza mu mpinga.-Imondo - Impongo.
Ruvudukana imbaraga ruvumera rutagira amabere.-Imodoka.
Rukara rw'amacece aturutse hirya nyoko arayacekwa.-Imodoka.
Nyirampirima umwami w'i Ndorwa.-Imodoka.
Rambagira Bugondo.-Imodoka mu muhanda.
Ihirike naraguharuriye.-Imodoka mu muhanda.
Nyamwitera agashyarara mu ishyamba.-Imodoka mu gihu.
Shaka agafuni nshake akandi tujye kurima imizi ya Ruhozozo ikuzimu.-Imizi y'urutare.
Tora agahini ntore akandi tujye gushaka icyo tutazabona.-Imizi y'urutare.
Kiza abayumbu mu rugo.-Imiyenzi.
Sogokuru Sebarame yapfuye apfuna ivu.-Imivuba.
Nirirwa ntambuka bukira nkibatambuka.-Imitumba.
Rukandagiramabere rwa Magurumunani Rukara iryamiye umukumba.-Imisoto y'ikigega.
Rwamacugi iracugita nyoko.-Inda mu nkanda.
Karisha gapfukamye.-Inda mu mutwe.
Rukara iracumita Rutare yanga.-Inda mu musatsi.
Inyabutatu ya butanu ku ngoyi imwe.-Imyungu ku ruyuzi.
Abana banjye barara bahagaze bwacya bakaryama.-Imyugariro.
Ruvumba rwa Rugeyo nta musore uyisakarira.-Imyotsi.
Inzira ijya i Burundi igenda amagorigondi.-Imyobo y'ifuku.
Uransaba ndaguha ?-Imyenge y'inzu.
Izo ntoki zinsaba ugirango ndaziha ?Imyenge y'inzu.
Ko undora ndaguha ?-Imyenge y'inzu
Negetse umuzinga ku ngoma ya Gahindiro n'ubu nturinjirwa.-Imyenge y'amazuru.
TAGS:imigani,imigenurano,umuco,umuco nyarwanda,urwenya,ibisakuzo,insigamigani,amateka y'u Rwanda,amazina y'inka,ibyivugo,imivugo,imihango n'imigenzo,inzoga,rwanda,ikinyarwanda,bangambiki,uturingushyo
IBISAKUZO III
Igiti kinini ruhumbanyoni.-Inkono ivugirwamo umutsima.


text:
Hari abantu benshi bahora bibaza uburyo umuntu yamenya ko ari murukundo n’undi mugenzi we yaba umukobwa cyangwa se umuhungu.Dore bimwe mubimenyetso byabikwereka:
1.WIBAGIWE IBIHE BYAHISE
Mu rukundo habaho kumenyana,igihe cyo gukundana.Gutandukana nabyo ntibibura hagati y’abakundanye.Gutandukana n’uwo mwakundanaga biragora kubyakira.Ikizakubwira ko ubu wagarutse mu rukundo,uwo mwahoranye waramwibagiwe.Muri make ibihe bibi wagize mu rukundo rwawe ntukibiha umwanya muri wowe ahubwo usigaye ufite undi ubona akurutira byose.Kuva mwahura ubuzima bwawe bwabaye bushya.
2.AGUHORA MU BITEKEREZO
Buri gihe mu ibitekerezo byawe hahoramo ishusho ye.Wumva iteka wamuhamagara.Iyo umwibutse inseko ziba zose niyo ntawe mwaba muganira.Uhora wibaza niba agutekerezaho nk’uko ubigira.Niba mbere yo kuryama ariwe ubanza gutekereza ,mbere y’uko usinzira wanakanguka akaba ariwe uza mu bitekerezo mbere nta kabuza uramukunda.
3.UMWITAHO
Buri gihe uba wumva wamufasha mu kibazo cyose yahura nacyo.Uhora ushaka kumenya uko yaramutse,yiriwe mbese byose bimwerekeyeho.Iyo agize nk’ikibazo cy’uburwayi nawe uba wumva indwara ikuriho,uhangayitse cyane.Buri gihe uhora wumva waharanira icyamushimisha/icyamunyura.Kuri wowe uba wumva yahorana umunezero.
4.NTIWITA KU BANDI BAHUNGU/BAKOBWA
Niba muri iki gihe ubona abandi bakobwa/bahungu ntacyo bakubwiye cyane ,ukaba ubona Yohani/Mariya ariwe ubaruta bose nta kindi kimenyetso uramukunda.
5.WUMVA ITEKA MWAHORANA
Iyo muganira uba wumva utamuva iruhande.Ikiganiro mugirana kigenda kigutwara nubwo mwaba muganira ku bintu bisanzwe.Ntumenya igihe amasaha yagendeye.Iyo mufashe igihe mugatembera uba wumva ntakiruta ibyo.
6.NTIWITA KU BIBI BYE
Umuhanzi uherutse kutuvamo Jean Christophe Matata niwe wagize ati :"Amaso akunda …ntabona neza".Yari yabyitegereje.Iyo wakunze umuntu ntuba wumva hari ikosa agira.Umuvuze nabi murabipfa.
7.UTANGIRA GUSHUSHANYA EJO HAZAZA HANYU
Nibwo mukimenyana ariko wahise wibona mwabanye.mwibarutse abana n’indi mishinga miremire.Iki nacyo nikimenyetso cyakwereka ko ukunda umuhungu/umukobwa.


text:
Abatamenyaga ibyo imiryango itegamiye kuri Leta ikora barararitswe
Imiryango itari iya Leta (NGOs) irimo gutegura imurikabikorwa mu rwego rwo kugaragariza rubanda ibyo bakora ndetse n’uruhare rw’iyo miryango mu iterambere ry’igihugu.
Ni imurikabikorwa ririmo gutegurwa n’umuryango wa Apex Media and Promotions, wibanda ku kumenyekanisha ibikorwa, ufatanyije n’ihuriro ry’imiryango itari iya Leta, yaba iyo mu Rwanda n’iyo mu mahanga hamwe n’Urwego rw’Igihugu rw’Imiyoborere (RGB).
Mu kiganiro n’abanyamakuru cyabaye ku itariki ya 06 Gashyantare 2018, Ignatius Kabagambe ukuriye ibikorwa byo gutegura no kumenyekanisha iri murikabikorwa yasobanuriye abanyamakuru intego yaryo.
Yagize ati "Imiryango itari iya Leta izamurikira Abanyarwanda ibyo ikora kugira ngo basobanukirwe akazi gakorwa n’iyo miryango, maze n’iyo miryango hagati yayo ibonereho kungurana inama abayigize bahana ibitekerezo.”
Bazanarebera hamwe aho tuvuye mu myaka isaga 20 ishize, uruhare izi NGOs zikomeje kugira mu iterambere, ariko no kurebera hamwe ukuntu akazi kabo karushaho kunoga.”
Akomeza agira ati” Iri murikabikorwa icyo rigamije, ni ukugira ngo abari muri ako kazi n’abo bagakorana, ababatera inkunga, ndetse n’abashinzwe politiki ya Leta bazahurire hamwe bungurane ibitekerezo, bigamije gukomeza kubaka u Rwanda twifuza."
Ni imurikabikorwa ririmo gutegurwa ku nshuro ya mbere ariko rikazajya ribaho buri mwaka.
Rinitezweho gushyiraho urubuga imiryango mvamahanga, imiryango Nyarwanda, ndetse n’imiryango nterankunga, izajya ihuriramo, kugira ngo bamenye ibibazo biri mu banyarwanda muri rusange, babishakire ibisubizo.
Umuryango wifuza kwitabira iri murikabikorwa usabwa kwishyura amafaranga y’u Rwanda ibihumbi 350 bizawuhesha uburenganzira bwo guhabwa ikibanza cyo kumurikiramo ibyo bakora, no guhabwa amahugurwa azaba ku munsi wa kabiri w’iryo murikabikorwa.
Imiryango irenze umwe ngo nayo ishobora kwishyira hamwe igateranya kwishyura ikibanza ikazanafatanya no kukimurikiramo ibikorwa byayo.
Mu Rwanda habarizwa imiryango nyarwanda na mvamahanga itari iya Leta ibarirwa mu bihumbi. Izemererwa kwitabira iri murikabikorwa ngo ni 125 iziyandikisha mbere.
Iri murikabikorwa rizaba ku matariki ya mbere n’iya kabiri z’ukwa gatatu 2018, ribere muri Kigali Conference and Exhibition Village ahahoze hitwa muri Camp Kigali.


text:
Abahungu bakunda abakobwa bafite imisatsi miremire
Niba ubajije umuhungu ikibazo udashakira igisubizo menya ko azaguha igisubizo utifuzaga kumva
Hari igihe umuhungu aba atagutekerezaho- ugomba kubana na byo
Ntukabaze umuhungu ibyo arimo gutekereza ashobora ashobora kubifata nabi
Abahungu bakunda imikino ngororangingo, ntukayimubuze
Ntibamenya kugura ibintu mu iduka
Bashimishwa n'icyo wambaye cyose
Jya ugira imyenda n'inkweto byinshi
Abahungu ntibakunda umukobwa wiriza, batekereza ko ari ukwigiza nkana
Umuhungu atekereza ko iyo uvuze ko musaza wawe ari ikigoryi, inshuti y'umuhungu wahoranye akaba ari ikigoryi, na so ashobora kuba ari ikigoryi, n'uwo muhungu akaba ari ikigoryi
Bwira umuhungu icyo ushaka, kwipfusha ntibikora
Umuhungu ashobora kwibagirwa anniversaire yawe, yishyireho akamenyetso muri calendrier
Ntukamamubeshye ko agushimisha, igishimisha umuhungu ni ukumenya ko yabikoze nabi kugira ngo yikosore
Umuhungu ntiyifuza ko umukobwa yazamura iby'amakosa yakozwe mu mezi cyangwa imyaka ishize
Uwigize agatebo ayora ivu-Iheshe agaciro imbere y'umuhungu
Reka yirebere ku bandi bakobwa, none se yabwirwa n'iki ko uri Ikibasumba
Agahararo karashira haguma urukundo
Ntukamubwire ko abakobwa bambaye ubusa bo mu binyamakuru atari beza, kuko aba abareba nyine uba ubaza amenyo y'inkoko ureba umunwa!!


text:
Kigali ifite ibibazo byinshi Ikiruta ibindi Kavukire fata utwawe ga wimuke abimukira baje!!!!
Ibihe byuje umdendezo n’umutekano nibyo bitanga icyizere cyo gutura mu mujyi wa Kigali.Imijyi yose igira icyerekezo. Kigali irengeje imyaka ijana ibayeho. Meya w'umujyi wa Kigali Mukaruriza Monique
Bamwe mu bayobora Kigali n’abayituye babanye gute?Kuki Kigali ihoramo bomboli bomboli yabimurwa nabimuka?Kigali ihorana umutuzo?Kigali ihorana ifaranga?Kigali ihorana umucyo?Kigali ihorana ibibazo by’imyubakire?Kigali ihorana ibibazo byo gusenyerwa?Biterwa n’iki?amajyambere yihuse?kwikanyiza kwabategetsi bayo?igitugu cyabavuga ko bigererayo?igitugu cyabayiyobora?kudakunda igihugu?kwihutisha amajyambere?Kwitiranya ingoma yaguhaye no kuyobora? Bizagenda bite?hakorwa iki ngo bikemuke?uwo bireba ninde?uwo bitareba ninde?Kigali tuyivuga kuva mu myaka nka 35 kugeza ubu.Abanyakigali benshi ndetse n’abaturutse ahandi mu gihugu batuye mu buryo bucucitse bagira bati:Abimukira bakunda kutubaza igihe tuzimukira? kwimuka ngaho birabaye ariko ntibibaye gusiga itongo.
Meya w'akarere ka Gasabo Rwamurangwa Steven
Aha rero kwimuka hari abo bireba nabandi bitareba? Uzimura kiliziya gatulika niwe nzemera?Kwimurwa cyangwa no kwimuka si uby’ubu mu murwa mukuru wa Kigali. Uko inzego zagiye zisimburana kuva kuri Leta y’abakoroni ,ukagera muri Repubulika ya mbere muri Komine Kiyovu ,ukagera muri Komine Nyarugenge kugeza k’umujyi wa Kigali bose bagiraga ijambo ry’ibanze ariyo nti mukuke umutima uzakenera ubutaka bwawe azakwishyura. Nyirahabimana Meya wa Kicukiro
Ahandi haje ikibazo n’igihe umuturage yabariwe n’abiyita ashoramari kandi arabakomisiyoneri. Ubwo rero amajyambere araje hatekerejweho utuye umujyi wa Kigali gusa,ese wa wundi uzava Rulindo cyangwa mu Cyanika ya Burera mu majyaruguru ,kongeraho iya Nyamagabe mu majyepfo azatega gute taxis nagera i Nyarugenge kugirango atege imujyana i Gikondo azamenya ayitegerahe?ese wowe utanga amabwiriza akakaye kuko wicaye mu mujyi wa Kigali uziko uwakubyaye azaza kukureba?ese wihakanye ko uwakubyaye atazagusura?muherukana akwishyurira amashuri none urarangije ubonye undi mubyeyi mu mujyi wa Kigali.
Ese wowe ugena imiturire mu mujyi wa Kigali uteganya ko wicaye mu ntizo?Hirya yejo uzabaho ute?uzamererwa ute? Intizo nirangira amazi azibuka iwabo wa mbeho. Inkuru yacu twayikuye kuba nyamujyi benshi batandukanye babandi bawumazemo imyaka irenga mirongo itanu ,yaba kavukire cyangwa umwimukira.Kigali ifite ibibazo byinshi cyangwa nabatishimira iterambere?Komini y’umujyi (Nyarugenge )yiyubakiye ibiro muri ya myaka yo hambere ,ubu irakorerwamo n’umurenge wa Nyarugenge kuko Akarere ,ariko Komine y’icyo gihe gakorera mu nyubako hamwe n’umujyi wa Kigali aribyo umuntu yakwita Perefegitire y’icyo gihe.
Nzaramba Meya wa Nyarugenge
Ibyiza umujyi wa Kigali wiyuzurije inzu ihenze n’ubwo yavuzweho uburiganya bwakozwe na Ndayisaba Fidele wari meya hamwe na Matabaro umunyamabanga nshingwabikorwa wawo. Ubu umujyi wa Kigali uhura n’akarere ka Rwamagana i Nyagasambu mu gihe umuhanzi Masabo yabihimbye 1983.Kigali y’ubu ihagaze ite mu bibazo by’insobe biyugarije? Ruswa n’igitugu n’ibyo ndwara byarwaye yanze gucika.Ubucuruzi bw’akajagali bwabaye akiziritse kugeza na n’ubu.Mu 1985nibwo amasoko ya Biryogo ,Nyamirambo,Gikondo na Kicukiro yubatswe mu rwego rwo guca abacuruza biruka (abazunguzayi)icyo gihe nabwo banze kuyajyamo.
Amasoko yarubatswe bivugwa ko nabwo habeshywe amafaranga yakoreshejwe. Ubu nabwo hubatswe amasoko ku mafaranga yabonetsemo gutekinika ,gusa ikiriho abazunguzayi bariyongereye. Abanyamujyi benshi ubu batangiye kurira ayo kwarika kubera ko amwe mu maduka yabo yafunzwe basabwa kubaka ,kandi bakaba barabuze inguzanyo..Aho ni nka (quartier commercial)ndetse na Kimihurura bita muri terrain promisse mbese twavuga ko ari abatuye segiteri Kimihurura ukuyemo Kimicanga ubu yahindutse urwuri rwabahira ibyatsi by’amatungo nabanywa urumogi ahandi usanga haratangiye gusa neza.Uturere tugize umujyi wa Kigali dufite ikibazo cy’amatongo menshi atubakwa kandi akomeje guteza urugomo .Nyarugenge:Kiyovu izwi kwizina ry’abakene imaze imyaka irenga irindwi itubakwa. Nyambirambo abaturage bahorana ubwoba bwo kwimurwa mu buryo butunguranye.
Abazunguzayi bo mu karere ka Nyarugenge
Nyarugenge ifite igice cy’amanegeka ,gusa gushyira umusaraba ku nzu bwacya ukajya kuyishyuza umusoro w’ubukode kandi umupangayi yarayivuyemo n’ikosa. Umurenge wa Kanyinya na Mageragere kongeraho Kigali byitwa ko baba mu mujyi kandi batagira n’amashanyarazi kongeraho n’amazi. Aha ho mu midugudu imwe igize umurenge wa Mageragere nta n’imihanda igerayo. Ibi rero n’ibya bibazo byugarije Kigali.Ibi bice bituwe na bakavukire ntibahabwa uburenganzira bwo kubaka ,kandi ntahandi bagana kuko ni gakondo,ikindi nta n’ubwo bapimirwa ni uko bakubaka.Ibi n’ibyaro nk’ibindi.Abashinzwe imyubakire iyo muganira bakubwira ko umujyi wa Kigali ugira udusozi duteye nabi bikica igishushanyo mbonera cyo gukata ibibanza bikaba bikigoye gutunganya umujyi mu karere ka Nyarugenge.Ubwiyongere bw ‘abaturage butajyanye n’imizamukire iboneye y’umujyi n’ubukungu bwabo bufite inkurikizi nyinshi.Usanga urubyiruko arirwo rwinganje mu mujyi kuko arirwo ahanini ruhunga imirimo yo mu cyaro cyangwa kubera ko rwabuze icyo rukorayo. Ubu birakaze cyane kuko akazi karabuze uwakagezemo yakagezemo. Mu mujyi wa Kigali hambere hakorwaga taxis none abashoferi naba konvuwayeri baratashye nukuvuga ko nabanyirazo batahanye. Ubu nubwiyongere bw’ubushomeri muri rwa rubyiruko twavugaga.
Abazunguzayi mu isoko
Ubusesenguzi bukorwa bwerekana ko hamwe na hamwe amasambu yarashize k’uburyo n’uwashaka aho guhinga atahabona bityo rugashaka kuhabona ubuzima bwiza mu mujyi kandi n’abahamaze iminsi baramanjiriwe.Kubura akazi rero bikurura ububandi,ubwicanyi n’uburaya naho kwiyongera bikabije bituma mu mugi amacumbi n’ibyo kurya bihagije n’ibitwara abantu bibura ,n’indwara zikiyongera n’ibindi bihitana ba rubanda rugufi.Usibye ko n’imyubakire y’umugi wa Kigali itanogeye ijisho,n’ubuso bwawo buragenda bwiyongera bikabije kubera kubaka amazu k’uburyo butagaranye cyane.Ngo buri mutu arashaka Parcelle ye da!imyubakire nikomeza uko bisanzwe umujyi uzaba umaze gufata za Musambira,Nyakariro,Musha,Gaseke na Rutongo n’ahandi.
Akarere ka Gasabo:Igice kinini n’icyaro mu myubakire ishamikiye kuri ba kavukire irangwamo ruswa cyane kandi kuhataha biragora ,aho ni nko mu cyahoze ari Komine Rutongo,Gikomero iyo uva mu mujyi wa Kigali kuko nta taxis zigerayo. Amazi n’amashanyarazi n’ikibazo kandi mu gihe Perezida wa Repubulika aba yatanze itegeko ry’uko nta muturage ugomba kutavoma amazi meza ngo abure no gucana amashanyarazi. Aka karere ka Gasabo urugomo rwabaye imihigo kuko hari igice kinini cy’icyaro bigatuma namwe mu matongo icyahoze ari CSR ubu yahindutse (RSSB) hamwe n’icyahoze ari banki y’imiturire bimura abaturage ntagahunda hakaba harabaye indiru y’ubwicanyi. Akarere ka Kicukiro nako ntaho gataniye n’utundi gusa igice cy’icyaro abasore bahindutse nzabuwande ko bamuza kubaka muri gakondo?
Dasso ikomeje guhohotera abari n'abategarugori
Umva ko igihugu cyacu ari gito da!Aho mu w’2050 bamwe ntituzafata ibibanza za Mugina y’akarere ka Kamonyi na Rubona ya Rwamagana niba naho tuzabihasanga ,Kamonyi na Nyamata ho byararangiye ubu!?Uzi ubwenge kandi yishoboye yagifata ubu!Ndabwira abakiri bato !Hari ibisambu byinshi biri mu mugi byagiye bisigara ku bibanza byatanzwe cyangwa hafi y’umuhanda ,tutibagiwe na za hegitari nyinshi z’ubusitani bumwe na bumwe butajya bwicarwamo na banyirabwo!Aho hose uwahahinga imbuto ziribwa n’imboga byakongera umusaruro aho kuba umurimbo udafite agaciro cyangwa ngo haharirwe isuri y’imyanda .Ibyakwera byose byatuma ibiciro by’imboga bigabanyuka .Inganda zubatswe mu mujyi nizikomeza kwiyongera nazo amaherezo zizagira icyo zihindura ku bidukikije maze zitere ibibazo kubatuye umujyi cyane cyane ko zubatse ahantu hejuru n’ibikombe (hagati y’imisozi )noneho imyuka mibi, imyotsi ,imikungugu n’imyanda bizikomokaho ntibibashe kugenda hejuru cyane mu kirere.Mbese bimera nk’imyotsi bafungiye mu nzu.
Utugezi two mu mujyi two twahindutse ikoraniro ry’imyanda .Ibyo rero nibibi kuko bishobora gutera indwara .Isuku mu mujyi iteye ikibazo kuko usanga imyanda ahantu henshi.Haba hafi y’umuhanda mu tubari mu masoko aho bituma n’aho amazi areka bigakurura imibu n’isazi bitera indwara .Za ruhurura bubatse nazo ni nkeya kandi imyanda batamo ni ikoraniro iturutse mu mujyi hagati ,ituma ziziba cyangwa zikuzura amazi n’imyanda bikarenga bikaba aribyo byatumye Nyabugogo yuzura ikamena muri Nyabarongo nayo igafunga umuhanda winjira muri Kigali .Iyo ugeze mu mujyi wa Kigali uhasanga umugabo witwa Kabulimbo uyobora abagore bakubura imihanda nyabagendwa bambaye utujire twanditseho inzira nziza.
Iyi ni inzu yahoze ari iya Rwigara Assinapol itarasenywa
Ikibabaje ni uko hirya yiyo mihanda usanga amasazi atumuka mu gihe hari amasosiyete amwe yirirwa ahembesha ngo atwara imyanda yo mungo zabo.Abantu bamwe zirabasenyera abandi ugasanga imyanda yabateye mu ngo itemba hejuru y’ubutaka inuka cyane kandi ikaba yashobora no kubatera indwara.Ibyo byaravuzwe cyane mu murenge wa Muhima n’ahandi kubera umwanda uva muri Gereza 1930.Niba hari ukubungabunga ibidukikije no kurengera ubuzima kuki Gereza ya Muhima igiye kujya imena umwanda mu mugezi w’Akagera aho igiye kwimurirwa mu murenge wa Mageragere?Mu mijyi y’ahandi usanga hateyemo ibyatsi,indabo,ibiti by’imirimbo n’iby’imbuto ziribwa cyangwa se n’ibigenewe kurwanya imiyaga ariko bigakatwa buri gihe ahanini kandi biba ari ibiti by’ubwoko budakura.I Kigali ho hatewe ibiti by’ishyamba (,gereveriya ,amasadara ,imizonobali n’ibindi).
barabiretse birakura bihinduka inganzamarumbo bimwe biba inzitane ku mihanda cyangwa hafi y’amazu.Ntabwo byigeze bitemwa cyangwa ngo bisimbuzwe ibindi. Akarere ka Gasabo umuyaga watwaye amazu ahitwa Gasanze kubera gutera ibiti bitagira umumaro.Ndetse hari inzu zagiye zisenywa nimizi yabyo Abashinzwe uby’umujyi n’abo ibyo biti bibereye mu bibanza bakwiriye kureba uko babigenza ejo icyo kibazo kitazatubera ibamba umuyaga nkuriya ugarutse!Amazu amwe yo mu tujagari yajyanywe n’umuyaga hari nabavugako mu kuzubaka hatakurikijwe ubumenyi bw’ikirere.Abo bamenyeko umuyaga nkuriya udashobora gutegekwa.
Ni nka serwakira cyangwa Isata kandi ushobora no gusenya amazu akomeye.Ikindi kandi ntawigeze abisobanurira abantu uko bakwiye kubigenza !ubwo se ikosa ni iryande?Ahubwo n’abubaka imihanda n’amateme ndetse na za ruhurura mu mujyi babifitemo uruhare runini kuko amazi asenyera abantu ariho amenshi akomoka mwarabyiyumviye ku ma Radio cyangwa mubisoma no mu bitangazamakuru byandika .Erega n’ubundi ubuze uko agira agwa neza !Ayo mazu y’utujagali bavuga amenshi ashaje ntanakomeye koko .Amenshi muri ayo yabasenyewe bakabura iyo bubaka nibo benshi rero .Ahubwo iyo berekana aho abakene batura ibibazo byagabanuka .Ninde se wanze kubaka inzu ikomeye ariko? tugomba kumenya uko tureshya ntawe uyobewe ikibazo cy’amacumbi muri Kigali?Twavugako se abasenyewe babonye isomo ry’uko umujyi wabahararutswe bagomba gusubira mu cyaro niba batabona amafaranga yo kubaka amazu akomeye?.Umwimukira niyigira iwabo mu cyaro gakondo we azerekezwa he?Ikibazo cyo kwidagadura muri Kigali nacyo ntabwo cyoroshye.
Mu mujyi hari urubyiruko rwinshi rucyeneye kwidagadura ?ntabibuga by’imikino ntaho gusomera ibitabo?aho babyinira ntaho nibindi?kandi ibyo nibura byakagombye kuba muri buri murenge uri mu mujyi wa Kigali.Naho biri kandi ni kure yababikeneye kandi batanga amafaranga menshi abonwa n’umugabo agasiba undi .Usibye ko bisanganiwe n’ibibazo byinshi abenshi bafite nagahinda ko batabona umwanya wo kwidagadura kubera ubukene kuko ntawakina afite inzara..Ntibizabatangaze rero niba hari abasigaye barwara Rubagimpande batarageza ku myaka 30 cyangwa nabatwawe n’inzoga n’izindi ngeso mbi kubera kutagira akazi.
CLUB RAFIKI y’i Nyamirambo ni yo yonyine tugira muri Kigali itarihisha amafaranga mu kwidagadura,ariko yenda ubwo batangiye gusana ibibuga bazabikora. Ikindi kigo cy’imyidagaduro kibarizwa kuri maison de jeunne Kimisagara .Ikigo cy’imyidagaduro gifite ibisabwa ku mikino yose kibarizwa mu murenge wa Gatenga.Ibibazo by’imibanire y’abashakanye abana b’impfubyi n’ababuze amashuri ari nabo bahinduka amasarigoma bakazaba amabandi akomeye mu bihe bizaza ndetse n’ibyababuze akazi n’abashonji byatangiye kuba inzitane mu mujyi. Uduce dutandukanye two mu mujyi wa Kigali usigaye usanga abantu baryamye ku nkengero z’umuhanda kubera inzara. Abasabirizi bariyongera kandi bivugwa ko mu turere n’imirenge bagira amafaranga y’ubudehe yo gufasha abatishoboye.Ikibazo cya agisida z’imodoka muri Kigali nacyo nticyoroshye.Ibyo kandi byaravuzwe cyane ntawutabizi keretse udasoma ,ntiyumve Radiyo ntanatembere mu mihanda!Umutekano mu mujyi nawo uracumbagira ,cyane cyane n’ijoro .Amabandi ntasiba kwiyongera kandi abashizwe amarondo akenshi usanga binyurira ahari amatara gusa ntibanyure ahatabona no hagati mu ngo usibye ko nimbeshyerwe abenshi ntamasitimu baba bafite,nta n’amasomo yo gukora irondo bahawe. Abenshi ni abakarani n’abayede .
Amwe mu makuru twakuye muri imwe mu midugudu igize umugi wa Kigali nashingiye ko bamwe mubakora irondo iyo satanu z’ijoro zigeze bashaka aho biryamira kuko baba bananiwe.. Ese bigenda bite iyo amatara azimye mu mugi hose? Umutekano uba mucye kuko abintege nke bamburwa za telephone kongeraho amasakoshi ku bagore.Imigi yose yo mu Rwanda ifite ibibazo ihuriye ho usibye ko Kigali ifite umwihariko kubera abayituye benshi .Nka Rubavu,Huye,Musanze naho bagira ikibazo cy’inzererezi zambura amatelefone byagera ku bagore ho zigasya zitanzitse. Meya w’umujyi wa Kigali azagira ibibazo bikomeye mu gihe ingengo y’imali igenerwa siporo izaba itabashije kuboneka. Aha abenshi barimo nka Mwanafunzi Albert witwarira amakipe y’umupira w’amaguru mu mufuka w’ikote rye azavumburwa ku igurwa ry’abakinnyi. Kigali rero ikomeje kugira amatongo menshi kandi atubakwa.
Ikindi kititabwaho n’iyimurwa ry’abayituye kandi ntaho baberekeza. Kuyobora umujyi wa Kigali n’icyubahiro ,gusa nanone n’igisasu gikomeye.
Kalisa Jean de Dieu


text:
Abashakashatsi bo muri kaminuza y’ahitwa Bonn mu gihugu cy’u Budage bashyize ahagaragara umuti wo mu bwoko bw’imisemburo (hormone) witwa Ocytocine ufasha abagabo kwishimira abagore babo ntibabace inyuma.
Uwo muti usanzwe wifashishwa mu gufasha abagore bari ku bise (bagiye kubyara) mu kwihutisha icyo gikorwa ariko ngo ufasha n’abagabo kutita ku kimero cyangwa uburanga bw’abagore batari ababo; nk’uko tubikesha ikinyamakuru Journal of Neuroscience.
Uwo muti ngo ukoresha igice cy’ubwonko cyitwa hypothalamus, umuntu akaba ashobora kuwuterwa mu nshinge cyangwa kuwunyuza mu mazuru.
Ubwo bushakashatsi bwakorewe ku bagabo 86 bazwiho kugira abagore b’inshoreke bari mu kigero cy’imyaka 25, bigaragara ko iyo bakoreshaga uwo muti bagumanaga n’abagore babo gusa.
Icyakora, ngo uyu muti ugira igihe ushirira mu wawuhawe kuko udahora mu muntu, ariko icyo gihe kikaba kitaragaragazwa.


text:
Ishyaka riharanira Demokarasi n’imibereho myiza y’abaturage (PSD) ryatangije gahunda yo gukangurira abayoboke baryo kugana amakoperative, ni muri urwo rwego bigishijwe imikorere n’imicungire yayo.
Ku wa 4 no ku wa 5 Kamena 2016, mu turere tw’Intara y’Iburasirazuba, abagize Komite Nyobozi za PSD guhera mu kagari, umurenge n’akarere bahuriye muri Kongere yo ku rwego rw’akarere, biba umwanya wo kwigishwa ibijyanye n’amakoperative, imiyoborere n’imicungire yayo, abatari binjira mu makoperative bashishikarizwa kuyagana, ngo kuko ari imwe mu nkingi iryo shyaka ryubakiye rizamura imibereho myiza y’umuturage.
Nk’uko bigarukwaho na Depite Niyonsenga Theodomir na Depite Nyiragwaneza Athanasie, bavuga ko mu ntego za PSD harimo guharanira imibereho myiza y’abaturage, kwibumbira mu makoperative akaba ari imwe mu nzira zituma imibereho myiza y’umuturage izamuka.
“Koperative ni ikintu cy’ishingiro abantu baheraho babasha gushyirahamwe imbaraga, bagafatanya mu bushobozi bwaba ubw’ibitekerezo, ubw’umutungo, bagashobora kugera ku gikorwa gifatika kinini. Iyo imbaraga zitatanye, cyangwa ntihabeho kwisungana n’inyungu ziratatana hakaba n’abatazibona kandi ubundi bagombye kuzihuza…” Depite Nyiragwaneza Athanasie, Umuyobozi wa PSD mu karere ka Rwamagana.
“Guhuza imbaraga bigabanya ibura ry’akazi, bikanakemura ibibazo by’igishoro kuko abantu bahuza ubushobozi, bakiteza imbere mu buryo butandukanye. Ntitwaharanira imibereho myiza tutafashije abantu kumenya uburyo bashobora kuyigeraho kandi bidasabye inkunga undi uwo ariwe wese ahubwo bakishakamo ibisubizo…” Ibyongerwaho na Depite Nyiragwaneza.
“Imibereho myiza ni yo dushyize imbere, kandi no mu bushakashatsi twakoze twasanze abantu batitabira amakoperative uko bikwiriye. Ikibitera cya mbere ni ukutamenya akamaro ka koperative n’ibyiza byo kuyibamo. Abo duha ubutumwa ni abayobozi, iyo tubatumye rero amakuru dutanze twizera ko agera kuri benshi, kandi twizeye ko bizagira ingaruka nziza ku kwibumbira mu makoperative…” Ibitangazwa na Depite Niyonsenga Theodomir.
“Urubyiruko ni rwo tureba cyane, kuko iyo bibumbiye mu makoperative bibafasha kubona akazi, bityo bikabarinda kujya mu nzira zidakwiriye, bibarinda kwishora mu biyobyabwenge, kujya mu buzererezi, bikanabafasha kutiyandarika kuko baba bafite abajyanama hagati yabo.” Ibyongerwaho na Depite Niyonsenga, Umunyamabanga wungirije ushinzwe urubyiruko muri PSD.
Abitabiriye Kongere z’Uturere za PSD, batangaza ko hari byinshi bungutse mu bijyanye no kwibumbira mu makoperative, kuko n’abari bayasanzwemo hari aho bitagendaga neza ariko amasomo babonye agiye kubafasha kubikosora ndetse no gufasha bagenzi babo batarinjira mu makoperative.
“Ubusanzwe ndi muri Koperative, ariko hari byinshi twize nasanze tutajyaga twubahiriza. Bigiye rero kudufasha gukosora amakosa twakoraga bityo koperative yacu irusheho gutera imbere. Kujya muri koperative byatumye nshobora gusabana na bagenzi banjye, iyo tugize ikibazo tukijyaho inama, tukagishakira igisubizo. Hari byinshi maze kugeraho mbikesha koperative yanjye…” Ibitangazwa na Mugwaneza Claudine, umunyamuryango wa Koperative Duterimbere, ikora imirimo y’ubuhinzi mu murenge wa Mwiri, mu karere ka Kayonza.
Kwizera Jean Claude, ni umusore utuye mu murenge wa Rukara, Akagari ka Rukara. Avuga ko we na bagenzi be bari barangije amashuri yisumbuye, ubwo bari mu Itorero bigishijwe uburyo bwo gushinga, kuyobora no gucunga amakoperative. Basoje Itorero bahise bashinga Koperative yitwa Imena n’Imanzi, Itorero ryakinaga amakinamico, bakanabyina.
Nyuma batse ibyangomba, ubu bageze ku rwego rwo gukina amafirime. “Kwishyirahamwe byatumye tuzamurana. Ubu kuri konti yacu hariho amafaranga tugiye kugura amatungo ku buryo buri munyamuryango azorozwa itungo rigufi. Dufite umunyamuryango wacu ufite ubumuga, twashoboye kumugurira imbago, kandi turamuvuza. Buri munyamuryango wacu afite ubwisungane mu kwivuza…iyo turebye ku kwezi buri munyamuryango ashobora kubona nk’ibihumbi mirongo itanu…”
Kwizera avuga ko abanyamuryango badafite akazi bacuruza ibihangano byabo bakabagenera ijanisha ku yo bacuruje. Avuga kandi ko amaze we ubwe kwiyubakira inzu abikuye muri Koperative.
Koperative yabo batangiye aria bantu 12 barangije amashuri yisumbuye, ariko ubu bamaze kuba abanyamuryango 60, ku buryo nibura 30 muri bo bakora akazi ko gucuruza ibihangano byabo.
Ishyaka PSD rivuga ko iyo gahunda itakozwe gusa mu ntara y’Iburasirazuba, izakomereza no mu zindi ntara, ku buryo ubumenyi ku makoperative buzahabwa abanyamuryango babo buzagera no ku bandi banyarwanda, ku buryo imibereho myiza iryo shyaka riharanira izagera ku banyarwanda bose.
Rene Anthere Rwanyange
anthers2020@gmail.com


text:
Inyama ni kimwe mu biribwa bihenze hirya no hino ku Isi, aho usanga nko mu Rwanda hari ababasha kuzigondera ku minsi mikuru ya Noheli n’Ubunani kandi nabwo bamaze igihe kirekire barunda amafaranga yo kuzazihaha.
Dore ibihugu bizirya cyane kurusha ibindi ku Isi
1.Ibirwa bya Bahamas:
Ibirwa bya Bahamas ni bimwe mu bigize ibya Karayibiya (Caribbean) aho abantu babituyemo barya inyama cyane cyane iz’amafi dore ko uburobyi muri ibi birwa buteye imbere. Umuntu umwe ku mwaka arya ibiro 98 by’inyama.
2.Canada:
Canada ni kimwe mu bihugu byo muri Amerika ya Ruguru, n’ubwo ari igihugu gikora ku Nyanja, abaturage baho ntabwo bakunda kurya amafi cyane, ahubwo barya inyama za Dendo n’Inkoko, aho umuturage umwe, arya ibiro 99 ku mwaka.
3.Israël
N’ubwo Abayahudi batarya inyama z’ingurube, ariko baza ku rutonde rw’ibihugu birya inyama cyane, bitangazwa ko barya inyama z’inkoko cyane aho umuturage umwe abasha kurya inyama ibiro 57, bijya kwegera ibya USA aho umuturage arya 47, Australia 42, Malaisie 41.
4.Autriche
Imirire y’inyama y’abaturage b’iki gihugu itandukanye n’iy’abayahudi, aho bo batarya inyama z’ingurube, abanya- Autriche ntibakozwa ibyo kurya inkoko cyangwa dendo, ahubwo bo birira inyama z’ingurube cyane. 2/3 by’inyama abaturage b’iki gihugu barya ni iz’ingurube, aho umuturage arya ibiro 103 by’inyama ku mwaka.
5.Polynésie française
Abaturage batuye muri uru rusobe rw’ibirwa, baza ku rutonde rw’ibihugu birya inyama cyane ku Isi, aho buri muturage wo mu cyaro arya ibiro 23 naho abatuye mu mijyi buri muntu ashobora kurya ibiro 86 kugera ku 109 buri mwaka. Inyama bakunze kurya cyane, ni imbwa n’utunyamasyo.
6.Espagne:
Iki gihugu cyo ku mugabane w’u Burayi, abaturage bacyo bazwiho kurya cyane sosiso(saucisse) na jimbo (jambon), inyama ngo badakunze kurya cyane ni ingurube, ahubwo bakarya cyane inkoko, aho buri muturage ashobora kurya 110Kgs ku mwaka.
7.Nouvelle-Zélande:
Iki gihugu gikungahaye ku matungo magufi cyane cyane intama, 20% by’inyama barya ni iz’intama, aho umuturage umwe arya byibura ibiro 115 by’inyama ku mwaka.
8.Australie
Iki gihugu kiza ku isonga mu bihugu bigemura hanze inyama, cyane cyane kikaba kizwiho ubworozi bw’intama, aho buri muturage arya ibiro bigera ku 120 ku mwaka.
9.USA:
Leta Zunze Ubumwe za Amerika, nazo ziza kuri uru rutonde, ngo nubwo muri iki gihugu inyama ziba zihenze, ngo buri muturage arya inyama ibiro 125 ku mwaka. Inyama zihaboneka cyane n’iz’ibimasa n’inkoko.
10.Luxembourg
Nk’uko ikinyamakuru The economist.com dukesha iyi nkuru kibitangaza, Luxembourg nicyo gihugu kiza ku isonga, gifite abaturage barya inyama cyane kurusha abandi ku Isi, aho buri muturage arya ibiro bisaga 136 by’inyama buri mwaka, inyama barya cyane zikaba ari iz’inka.


text:
RCS yasangiye Noheli n’incuke zo muri Gereza ya Musanze
Abana bari kumwe n’ababyeyi babo bafungiye muri Gereza ya Musanze bakorewe ibirori bya Noheli banemererwa amata ahoraho azabafasha kurwanya imirire mibi.
Icyo gikorwa cyateguwe n’Urwego rw’Igihugu rw’imfungwa n’abagororwa (RCS) cyabaye ku wa kane tariki ya 28 Ukuboza 2017.
Abo bana bahawe ibiribwa birimo amata n’imitobe, ibisuguti, imyambaro n’ibyo kwiyorosa bigenewe abo bana.
Ubuyobozi bwa RCS buvuga ko kuzirikana abana n’ababyeyi babo bari muri Gereza bizaba igikorwa ngarukamwaka; nk’uko bitangazwa na DCG Ujeneza Jeanne Chantal wari uhagarariye RCS muri icyo gikorwa.
Agira ati“Buri mwaka umukuru w’igihugu n’umuryango we bifuriza abana Noheli nziza, niyo mpamvu natwe dutekereza abana dufite hano kubera ba nyina bafunze.”
Akomeza agira ati “Baba bafite umwihariko wabo kuko badafite ububasha bwo kubonana n’abandi, tubasanga aho bari kuko badafite uburenganzira bwo kudusanga aho turi.”
Akomeza avuga ko kuba umwana abana na nyina ufunze muri Gereza ari uburenganzira buhabwa umwana bwo konswa na nyina. Ariko iyo amaze kugira imyaka itatu ashyikirizwa umuryango.
SSP James Mugisha, umuyobozi wa Gereza ya Musanze yasobanuriye abibaza impamvu ababyeyi baba bari kumwe n’abana babo muri Gereza.
Agira ati“Hari abaza bahetswe na ba nyina. Iyo bamaze guhanirwa icyaha biba ngombwa ko umwana aba igitambo bakabana muri Gereza. Uburyo bwa kabiri ni ubw’ababyeyi bagezwa muri gereza batwite.”
Ababyeyi bafite abana muri Gereza barishimira uburyo Leta ibazirikana ikabaha ubufasha bunyuranye; nkuko Dusabemariya Patricie abisobanura.
Agira ati “Ibyishimo byaturenze kuba Leta y’u Rwanda yatuzirikanye. Tugongana n’amategeko twari tuzi ko tubaye ibicibwa mu Rwanda. Turishimye cyane cyane abana bacu, twumvaga nta kuntu twabyifatamo mu minsi ya Noheli.”
Ababyeyi bakomeza basaba kugezwaho ibiribwa bihagije bigenewe abo bana, bagahabwa n’irerero ritoza abana kubana n’abandi bantu uretse kubana na ba nyina gusa.
Mu gihe bamwe muri abo bana bagaragaza ibimenyetso by’uburwayi buterwa n’imirire mibi,ubuyobozi bw’akarere burabizeza amata ahabwa bana bafite ababyeyi batishoboye.
Uwamariya Marie Claire, umuyobozi wungirije w’Akarere ka Musanze ushinzwe imibereho myiza y’abaturage yizeza abo babyeyi ko abana bo mu miryango itishoboye bazajya bahabwa amata.
Abo babyeyi bizezwa ko kandi bazagezwaho ubufasha butandukanye kugira ngo babashe kurera abo bana uko bikwiye.
Gereza ya Musanze yashinzwe mu mwaka wa 1935 ikaba irimo abagororwa 2700.


text:
Ubusanzwe umunyu ukoreshwa mu kuryoshya ibiribwa, ariko n’ubwo ugira ingaruka mbi mu mubiri w’umuntu, ushobora no kugira uruhare mu kumutera uruhu rusa neza.
Nk’uko byashyizwe ahagaragara n’urubuga rwa interineti rwa www.care2.com, umunyu ukoreshwa mu gikoni cyangwa ku meza ugira akamaro, kuko woza imyanda yo ku ruhu, ukanarurinda ibirwanduza.
Ariko kugira ngo umunyu wo mu gikoni ube wagira icyo ufasha uruhu, n’uko uba ufite ubuziranenge, utarimo imyanda, utarengeje igihe kandi wabitswe ahantu hari ubushyuhe buringaniye.
Urwo rubuga kandi rugaragaza ko umunyu ari mu bintu bikoreshwa mu mavuta yo kwisiga, kuko uyengesha imyanda ijya ku ruhu mu gihe umuntu agenda cyangwa hari aho yahuriye nibirwanduza.
Umunyu ushobora gutuma umuntu agira uruhu rwiza
Ubusanzwe umunyu ukoreshwa mu kuryoshya ibiribwa, ariko n’ubwo ugira ingaruka mbi mu mubiri w’umuntu, ushobora no kugira uruhare mu kumutera uruhu rusa neza.


text:
Muri iyi minsi, usanga ababyeyi benshi batishimiye uburyo abana babo bitwara ku ishuri ku bigendanye n’imyigire. Twagiye tugaruka kuri bimwe mu bishobora kuba bitera icyo kibazo aho twagarutse cyane ku kibazo cya televiziyo abana benshi bareba cyane ndetse tunasobanura n’ingaruka televiziyo ishobora kugira mu gutsinda cyangwa gutsindwa ku umunyeshuri ku ishuri.Twarebeye hamwe kandi uruhare rw’ababyeyi kuri icyo kibazo. Kuri iyi nshuro noneho turizera ko mwagiye mukurikiza inama twagiye tubagira kuri icyo kibazo twavuze haruguru.
Uyu munsi tugiye kurebera hamwe uburyo ababyeyi bafasha abana babo kwibuka ibyo bize babinyujije mu indyo babaha ndetse no mu mikino ngorora ngingo bakora. Ariko nano n’ubwo tuvuga abana cyane muri iki gice, iyi nkuru irareba buri muntu wese waba ufite ibibazo byo kwibagirwa bya hato na hato none akaba yifuza gukemura icyo kibazo.
Byaragaragaye ko abantu benshi bakunze kwibagira amazina y’abo bigeze kubana, nimero za telefone cyangwa amasaha baba bakore ikintu iki nini.
Dore ibyo wakora ngo bigufashe kwibuka no kubika ibintu mu bwonko igihe kirekire
1. Imikino isaba gutekereza
Imwe muri iyo mikino ni y’imikino y’amagambo ahishe umuntu aba agomba gufombora. Mu ndimi z’amahanga bayita Puzzle cyangwa mots croisses . Imikino nk’iyi ifasha ubwenge gukora vuba vuba ndetse bukanabufasha kwibura ibyo buba bwarabitse.
2. Umutowe wa beterave
Twigeze kwandika inkuru ivuga ku mumaro wa beterave mu gufasha ubwonko kwibuka ibyo buba bwabitse cyane cyane dusobanura ko ibyo biterwa n’uko icyo gihingwa gikize cyane mubyo bita nitrate bifasha amaraso gutembera neza mu mutwe bityo ubwonko ntibunanirwe. Ubushakashatsi kandi bwerekanye ko kunywa bihozaho umutobe wa beterave bituma ubwonko burushaho gukora neza ku kigero cya 20%.
3. Imboga n’imbuto
Imboga n’imbuto nabyo bikize mu nyunyu ngungu ifasha umubiri n’ubwonko gukora neza cyane cyane bikagirira ubwonko akamaro kuko nabyo bikungahaye muri nitrates bifasha amaraso gutembera neza mu mutwe. Nitrates zituma imijyana n’imigarura yaguka bityo amaraso agashobora gutembera neza ku bwinshi kandi mu gihe gito. Bityo umubiri ugira umwuka uhagije kandi n’ubwonko ntibwumagane, dore ko akenshi indwara y’umutwe iterwa n’ukubura amazi mu mutwe.
4. Gushyira agashami ka teyi munsi y’ugutwi
Ababyeyi benshi bazi akamaro ka teyi mu guhumuza inyama no kuryoshya umufa. Bashobora kwibaza rero uko ako gashami gashabora gufasha kwibuka ibyo wize ? Abashakashatsi bavumbuye ko gushyira agashami ka teyi mu musatsi mu gihe witegura gukora ikizamini bifasha umutwe kwibuka ibyo wize.
5. Gukina
Gukina ni ingirakamaro mu mikurire y’umubiri wa muntu no mu gutembera kw’amaraso. Gukina bihozaho bituma umubiri uta umwuka mubi (CO2 ) maze ukinjiza umwuka mwiza (Oxygene) ugenda mukongerera imbaraga uturemangingo two mu bwonko tukabasha gukora neza no kugira ingufu zo kubika amakuru.
6. Gusubiramo icyo wifuza kwibura
Niba wifuza kubika no kwibuka ku buryo bworoshye izina, addresse, nimero za telephone, ni byiza kugisubira inshuro nyinshi ukicyumva , byaba byiza ubisubiyemo mu ijwi riranguruye.
7. Kuruhuka bihagije
Niba uvuye ku ishuri cyangwa se ku kazi ukaba ntacyo ufite cyo gukora, ni byiza ko wakwirambika gato maze ukaruhuka. Abashakashatsi bavumbuye ko abantu babasha kuruhuka ku manywa bibuka ibyo baba babonye cyangwa bize uwo munsi ku rugero rukubye kabiri abatajya babona akanya ko kuruhuka. Ibi bijyana no gufata akanya ukuherera ahantu hatari urusaku maze ukagerageza kwibuka ibyo wabonye cyangwa se wize. Ibyo bintu ko ari bibiri byonyine bishobora gufasha umwana kwiga neza no gutsinda mu ishuri, nyamara usanga ababikora mu iyi minsi ari bake.
8. Niba uri kugerageza gufata ikintu mu mutwe, bikore mbere yo kugira icyo ushyira mu nda
Iyi ngingo isa n’aho ari ugukina kuko tuzi ko utariye nta mbaraga wabona. Si icyo shatse kuvuga cyangwa se ngo bibe byakumvikana ko mu gihe cyo kuboroka umuntu akwiye kubikora atariye. Abashakashatsi bavumbuye ko imisemburo yo mu bwonko ifasha umutwe kubika amakuru ikora neza igihe umuntu ntacyo arafata. Ibyo ni ukuvuga nko mu gitondo umuntu akibyuka. Ariko ibyo bigomba gukorwa nta gukabya bibayemo.
9. Kugira urugwiro no kuganira na benshi
Ubushakashatsi bagaragaje ko abantu bisanzura ku bandi cyane batsinda ibibazo byo mu mutwe kurusha abadakunze kuganira cyane n’abandi. Ibyo biterwa n’uko kugira uruhare mu kiganiro iki n’iki bibera umwitozo ubwonko bwo kwibuka ibyavuzwe no gutegura igisubizo kigomba gutangwa.
10. Gufata akanya ku buryo buhoraho ukitegereza ibikuzenguruze
Gufata akanya nk’amasegonda 30 buri gitondo ukitegereza ibizengurutse icyumba warayemo, ni umwitozo mwiza ufasha impande zombi z’ubwonko gukorera hamwe.
Mu kurangiza, ese wari uziko abantu benshi bibagirwa 1/3 cy’ibyo yabonye nyuma y’iminota 20, na ½ mu minota 30?


text:
Iyi telefoni yashyizwe hanze n’iki kigo kimaze kwigarura isoko rya Afurika ndetse kikaba kitagaragaza gahunda yo gusubira inyuma, iza mu bwoko bw’uruhererekane rwa ‘TECNO SPARK’ yasohotse bwa mbere mu 2017.
Uretse kuba ifite ububasha bwo gukora ibintu byinshi kandi byisumbuye ugereranyije n’iyayibanjirije, TECNO SPARK2 yanazanye na porogaramu ya Android Oreo System ari nayo igezweho muri iki gihe.
TECNO Mobile yatangaje ko iyi telefoni yagenewe abakunda ibyiza kandi binogeye ijisho, abagize amahirwe yo gukoresha SPARK na SPARK Pro bo by’umwihariko bakaba bumva neza ubwiza bwayo cyane cyane iyo bigeze ku bijyanye no gufata amafoto n’amashusho.
Mu gihe TECNO SPARK/SPARK Plus zari zifite camera y’inyuma ifite MP 13, ituma zibasha gufata amafoto aho waba uri hose hatitawe ku rumuri ruhari, ndetse akaza agaragara neza ku kigero cya 12.5% ugereranyije n’izindi telefoni, TECNO SPARK2 yo yaje izanye undi mwihariko urimo no kuba ifite ikirahure (Screen) kingana na santimetero 40 n’uburebure bwa mm 5.7, butuma byoroha kuyifata mu kiganza.
Mu rwego rwo gutuma nyirayo abasha gufata amafoto akeye by’umwihariko ‘selfie’, SPARK2 ifite camera y’imbere ya MP8 ndetse n’urumuri (Flash) bituma ifoto umuntu yafashe iza isa neza kabone niyo haba hari umwijima.
Ugereranyije n’iyayibanjirije kandi SPARK2 yanongerewe ubushobozi mu bijyanye n’ibintu ishobora kubika, aho hari izifite RAM ya 1GB (ibika ibintu mu buryo budahoraho) na ROM ya 16 GB (ibika ibintu mu buryo bw’igihe kirekire), mu gihe izindi ushobora gusanga zifite RAM ya 2 GB na ROM ya 16GB.
Tecno Mobile kandi yagaragaje ko akandi gashya kazanye na SPARK2 ko ushobora gushyira no gukura urufunguzo rwawe muri telefoni ukoresheje isura (Face Unlock). Inafite kandi batiri ya 3500 mAH ku buryo ushobora kumara amasaha 11 uri kuyivugiraho na 20 igihe uyikoresheje bisanzwe.


text:
Abarimo abakoraga ubucuruzi bw’akajagari bateguye igitaramo
Yanditswe na admin
Migambi Jean wafashe umwanzuro wo guhuza abacururizaga mu mihanda (Abazunguzayi), abakoraga akazi ko gukora isuku n’abandi babashije kwiga amashuri yisumbuye ndetse na kaminuza ntibabone akazi bateguye igitaramo kizabera mu mujyi wa Kigali ku ya 25 Ugushyingo 2017.
Iki gitaramo Migambi yavuze ko kigamije guteza imbere ibikorerwa mu Rwanda ndetse na gahunda ya Nk’Uwikorera.
Yagize ati “Twishyize hamwe mu rwego rwo guhuza ingufu kugira ngo dukomeze guteza imbere igihugu cyacu”.
Muri ibyo birori, Migambi yavuze ko batumiyemo abayobozi banyuranye b’inzego za Leta, abikorera ndetse n’abandi. Icyo gitaramo, Migambi yavuze ko kizagaragaramo imyenda ikorerwa mu Rwanda, ibinyobwa bikorerwa mu Rwanda n’ibindi.
Igitekerezo yagize yavuze ko nk’umuntu wabashije kwiga agasoza kaminuza guteza imbere igihugu ari wo musanzu ukwiye yabonye akwiye guha igihugu.
Abo yahurije hamwe yavuze ko batangiye gukora imishinga inyuranye irimo korora inkoko, gukora amandazi ngo kandi bazakomeza gukora indi mishinga bongere n’umubare w’abanyamuryango kuko ubu ari 10.
Tuyisingize Pour Dieu wahoze akora ubucuruzi bw’akajagari uri muri iryo huriro yavuze ko igikorwa cyo kuba Migambi yarabahuje cyamufashije kuko yamweretse uburyo bwo kubonamo akazi none yarakabonye.
Avuga kandi ko abona n’imishinga batangiye irimo kubagirira akamaro gakomeye.
Abakoraga ubucuruzi bw’akajagari bari muri iryo huriro Migambi yavuze ko ari batatu, abakoraga akazi k’isuku ari babiri, abarangije amashuri yisumbuye na bo ari babiri naho abarangije kaminuza ari batatu.
Umuhanzi Hope Irakoze n’umunyarwenya Arthur Nkusi bari mu bazataramira abantu muri icyo gitaramo.
NDAMYIROKOYE FRANÇOIS


text:
News Details
Category: News
UMUNSI MPUZAMAHANGA W’ABANTU BAFITE UBUMUGA 2017 WIJIHIRIJWE GAHINI
Umunsi Mpuzamahanga w’Abantu bafitebafite ubumuga wizihirijwe i Gahini ho mu Karere ka Kayonza kuri iki Cyumweru 3 Ukuboza 2017, Insanganyamatsiko y’umwaka wa 2017 ikaba igira: “Impinduka nyazo ziganisha ku iterambere rirambye kandi ridaheza” . Ubwo hizihizwaga uyu munsi mpuzamahanga w’Abantu bafite ubumuga, umushyitsi mukuru, Dr. Alvera MUKABARAMBA, Umunyamabanga wa Leta muri Minisiteri y’Ubutegetsi bw’Igihugu ushinzwe imibereho myiza y’abaturage, yatangiye ashimira NCPD uburyo yita ku bantu bafite ubumuga, yakomeje ashimira Diyoseze ya Gahini kubera ibikorwa byiza byayiranze byo kuzamura imibereho myiza y’Abantu bafite ubumuga, aha twavuga nk’ikigo gikora Insimburangingo n’inyunganirangirango kizaba ikitegererezo mu rwego rw’Afurika y’Iburasirazuba, urusengero rufite inzira zoroherza abantu bafite Ubumuga guturuka hanze kugera ku ruhimbi, inzu y’Ababyeyi nayo ifite inzira zidaheza abantu abafite ubumuga, ikindi kandi ni uko Gahini ariho hatangira gahunda yo gufashiriza mu ngo abantu bafite ubumuga. Ubwo yasura ikigo gikora inyunganirangingo n’insimburangingo kiri i Gahini, yavuze ko MINALOC izakora ubuvugizi insimburangingo n’inyunganirangingo zikazajya zishyurwa n’ubwishingizi bwa Mutuel. Yongeye kwibutsa ko itegeko rirengera Abafite ubumuga riteganya ko umuntu ukorera ihohotera, ivangura cyangwa akima service Abantu bafite Ubumuga amategeko abateganyiriza ibihano. Bwana NIYOMUGABO ROMALIS Perezida wa NCPD yashimiye Leta y’u Rwanda yahaye agaciro Abantu bafite ubumuga agira ati:”Kuba Itegeko Nshinga rya Repuburika y’u Rwanda ryo mu 2003 ryavuguruwe mu 2015 mu ngingo yaryo ya 16 riteganya ko Abanyarwanda bose bavukana kandi bagakomeza kugira uburenganzira n’ubwisanzure bingana bityo rikamagana ivangura iryo ari ryo ryose ryaba rishingiye ku bumuga cyangwa ku bindi”. Kuba harashyizweho amategeko arengera Abantu bafite Ubumuga hakanashyirwaho Inama y’Igihugu y’Abantu bafite Ubumuga ndetse n’ibindi bigo byita ku bantu bafite ubumuga mu buryo butandukanye; nka Komisiyo yo gusezerera no gusubiza mu buzima busanzwe abahoze ari ingabo z’igihugu,
BWANA NIYOMUGABO ROMALIS YAGIZE IBYO ASABA LETA Y’ U RWANDA
Ibigo bigenewe ingengo y’imari byose bikwiriye gushyira mu mihigo yabyo ingengo y’imari igamije gutera inkunga ibikorwa by’abantu bafite ubumuga , kwihutisha ishyirwa mu bikorwa itegeko rigena ibyo abantu Bafite Ubumuga bagenerwa Social Benefits,Gukemura ikibazo cy’ubushomeri kibasiye cyane cyane abantu bafite Ubumuga,hashyirwa uburyo bwa Quota mu myanya ifatirwamo ibyemezo. Gushyiriraho Uburyo bwo gushima no korohereza Rwiyemezamirirmo wahaye abantu benshi akazi .
IBIKOMBE 3 BYATANZWE UBWO HIZIHIZWAGA IDPD
Ubwo hizihizwaga Umunsi Mpuzamahanga w’Abantu bafite Diyoseze ya Gahini yahawe igikombe cy’uko ariyo yatangije gahunda yo kwita ku bantu bafite Ubumuga ibikoreye mu muryango, ikindi kandi ikaba yaratanze ubutaka bwo kubakaho ikigo gikora insimburangingo n’inyunganirangingo. Liza HARDING nawe yahawe igikombe akaba aturuka mu gihugu cy’Ubwongereza yageze mu Rwanda mu mwaka 1969 atangiza igikorwa cyo kwita ku Bantu bafite ubumuga muri Gahini. Umuryango CBM (Christian Blind Mission) wahawe igikombe kubera ko irimo kubaka ikigo cy’ikitegererezo muri Afurika y’iburasirazuba cyizakora insimburangingo n’inyunganirangingo.


text:
Mu bice bitandukanye by’igihugu Kombucha hari abayikoresha nk’ikinyobwa gisanzwe mu gihe hari n’abayifata nk’ishobora kubagoboka mu gihe cy’imibonano mpuzabitsina.
Byiringiro Fabrice w’imyaka 41 utuye mu Murenge wa Kimisagara yatangarije IGIHE ko adashobora kubonana n’umugore we atanyweye Kombucha kuko imwongerera ingufu.
Yagize ati “Nubwo abantu batabyemera ariko Kombucha ni akagabo kuko yongera imbaraga kandi cyane. Njye sinshobora no gushaka kuryamana n’umugore wanjye ntayifashe kuko indinda guseba.”
Ndayizeye Gérard we yavuze ko ababazwa no kuyibuzwa kuko imufasha mu kubaka urugo. Ati “Byatubabaje cyane uburyo bari kuzica kuko zongera imbaraga mu mibonano mpuzabitsina. Iyo nyinyweye bituma nisanga mu gikorwa cy’imibonano byibura nk’inshuro enye nta kibazo mfite.”
Inzego z’ubuzima zirimo Minisiteri y’Ubuzima na RSB zakunze kuvuga ko Kombucha, mu bihugu bimwe yitwa icyayi bitewe n’ibiyigize, igira ingaruka ku buzima bw’uyifata ahanini bishingiye ku byo ikorwamo.
Umuyobozi w’Ishami rishinzwe Iyubahirizwa ry’Amabwiriza y’Ubuziranenge muri RSB, Philip Nzaire, yatangarije IGIHE ko Kombucha itongera imbaraga mu gihe cyo gutera akabariro ahubwo ikwiye kwirindwa kuko itujuje ubuziranenge.
Yagize ati “Biriya bintu ntabwo ari byo kuko kera banabyandikagaho bakabeshya umuturage ngo izo nzoga zifite ingufu zituma umuntu ashobora gutera akabariro kurusha uko yari usanzwe.”
Yakomeje avuga ko hari n’abantu bakoreshaga Kombucha bibwira ko ibafasha ariko bikarangira bibaye impfabusa.
Yagize ati “Wasangaga n’udafite ikibazo abyirohamo kandi atari umuti, abaturage rero nibamenye ukuri, ibi bintu ni ukubeshya ni ukubaryaho amafaranga y’ubusa ni ukubakenesha kuko nta kamaro bifite.”
Nzaire yasabye urubyiruko kutishora mu biyobyabwenge kuko bibatesha umutwe kubera ko iyo babigiyemo inshuro nyinshi usanga n’akazi batabasha kugakora.
Mu Ukwakira 2017, Ikigo cy’igihugu gitsura Ubuziranenge (RSB) cyahagaritse abakora inzoga z’urwagwa zikomoka ku bitoki, Tangawizi n’izindi ziri muri ubwo bwoko, badafite icyemezo cy’ubuziranenge cyemewe kigaragazwa n’uruhushya ruriho inyuguti ya ‘S’ ishyirwa ku gicuruzwa.
Ihangana no kurwanya ikorwa ry’ibinyobwa bitujuje ubuziranenge, mu myaka hafi ine ishize yasabye Abanyarwanda kwirinda kunywa ibinyobwa bya Kombucha na Kargazok kuko byarimo igihumyo kitizewe, cyibamo ibisa n’uburozi bugira ingaruka ku buzima bwa muntu.
RSB ivuga ko muri Kombucha cyangwa Kargazok harimo udusimba duto tutabonwa n’amaso (pathogenic microbes) two mu bwoko bwa mikorobe twitwa “Total Coliforms” na “E.Coli” tugaragaza umwanda, kandi ko harimo na alukolo.


text:
Niki bibiliya iba ivuga ku kuba umutunzi no guhirwa mubyo ukora byose?
Abantu benshi batekerezako hari uburyo bwinshi bwagufasha kugera ku nsinzi, Abandi bagerageza gutsinda ariko bagatsindwa . Bibiliya idusezeranya ibyiza, ikatwereka uburyo wahirwa kuri buri kintu cyose ukora, iyo wubashye ijambo ry’Imana.
“Icyakora ukomere ushikame cyane, kugira ngo witondere amategeko yose umugaragu wanjye Mose yagutegetse. Ntuzayateshuke uciye iburyo cyangwa ibumoso, kugira ngo ubashishwe byose aho uzajya hose. Ibiri muri iki gitabo cy’amategeko ntukarorere kubihamisha akanwa kawe, ahubwo ujye ubitekereza ku manywa na nijoro kugira ngo ubone uko ukurikiza ibyanditswemo byose. Ni ho uzahirwa mu nzira zawe, ukabashishwa byose.”(Yosuwa1:7-8)
Imana Umuremyi wa byose harimo izuba n’ibiri munsi yaryo byose, yabwiye Yosuwa igihe yasimburaga Mose, akaba umuyobozi w’ Abayisirayeli. Yari afite umurimo ukomeye utamworoheye wo kuyobora Abayisirayeli akabageza mu gihugu basezeranijwe. Imana yamuhaye amabwiriza atandukanye. Imubwirako ibyo azakora byose agomba kubaha ijambo ry’Imana.
Muby’ukuri, hari ibintu tugeraho cyangwa tubona igihe twitondeye kandi tukubaha ijambo ry’Imana.
Kubaha ijambo ry’Imana bizana gutsinda aho ujya hose: Kwitondera no kubaha ijambo ry’Imana bizana insinzi ahantu hose ujya. Imana yahaye Yosuwa gutsinda , agatsinda ahantu hose yagezaga ibirenge muri icyo gihugu bari barasezeranijwe.
Kubaha ijambo ry’Imana bizana ubutunzi: Abantu bakunze kugereranya ubutunzi n’amafaranga, ariko mu bisanzwe birenze ibyo. Ubutunzi bisobanuye nanone kurama /kubaho igihe kirekire. Yosuwa yararamye kugera ku myaka 110 .
“Nuko hanyuma y’ibyo, Yosuwa mwene Nuni umugaragu w’Uwiteka aherako arapfa, yari amaze imyaka ijana n’icumi.”(Yosuwa24:29).
Yosuwa ntiyigeze acika intege. Muby’ukuri, yakomeje gukorera Imana imyaka ye yose kugera muzabukuru. “ …….Ubu dore ndashaje ngeze mu za bukuru.” (Yosuwa23:2)
Kubaha ijambo ry’Imana bizana imbaraga : Yosuwa ni umuntu wageze ku nsinzi nk’umuntu. Umuntu we w’imbere yakuranye imbaraga n’ubwo ataburaga guhura n’ingorane zitandukanye. Mugihe cy’ubuyobozi bwe ntiyigize yimura Imana cyangwa ngo asuzugure Imana ya Isirayeli.
Yashoboye kuyobora umuryango mu gukorera Imana. “Abantu baramusubiza bati “Kwimūra Uwiteka ngo dukorere izindi mana biragatsindwa”(Yosuwa24:16)
Muri byose, ibyo Yosuwa yakoraga byose yarahirwaga, kuko yakoraga ibyo Imana imushakaho, kuko yomatanye n’Imana kuva mu itangiriro kugera ku iherezo ry’ubuzima bwe. “Ahubwo muzajye mwomatana n’Uwiteka Imana yanyu nk’uko mwakoze kugeza ubu.”(Yosuwa23:8)
Kubaha ibyo Imana igutegeka nibyo byonyine bihesha ubutunzi kandi bikazana guhirwa muri byose. Dukwiye komatana n’Imana kuko ariho honyine hari ubutunzi butagira akagero kandi butabora.
Sophie @agakiza.org


text:
Izina Rwigema rituruka ku nshinga ’Kugema’ yo mu runyoro bivuga guhina, guheta, gushyiraho agahato, gutegeka ikintu ku mbaraga.
Mu runyankole ‘kugema’ bikunda gukoreshwa ku gukingira amatungo, bikavuga ukingira cyangwa se utera urukingo amatungo.
Mu kinyarwanda kugema bivuga kuboneza cyangwa gutera ugahamya ikintu, ku buryo byaba bituruka kuri ibyo bisobanuro byo mu Kinyankole kuko gukingira ni uko uba wahamije ikintu.
Umwanzuro
Kwita umwana Rwigema bivuga ko umwifuriza kuba umuntu uhamya umwanzi cyangwa se kuba umunyembaraga wihagije.
Ibi bisobanuro byatanzwe n’Inteko Nyarwanda y’Ururimi n’Umuco RALC.


text:
Itegeko Nº27/2016 ryo ku wa 08/07/2016 rigenga imicungire y’umutungo w’abashyingiranywe, impano n’izungura, mu ngingo yaryo ya 76, igika cya 5, riteganya ko “iyo uwapfakaye yongeye gushyingirwa kandi nyamara yari afitanye abana n’uwapfuye cyangwa hari abo yari yaremeye cyangwa yaremejwe ku buryo bwemewe n’amategeko, izungura ry’uwapfuye rirafungurwa, maze kimwe cya kabiri (1/2) kikegukanwa n’uwapfakaye nk’uburenganzira akura ku masezerano y’icungamutungo, ikindi akakizungurana n’abana bose uwapfuye asize ku buryo bungana. Muri icyo gihe,uruhare rw’abana batarageza ku myaka y’ubukure arakomeza akarubacungira, keretse urukiko rubigennye ukundi”.
Uwapfakaye yemerewe kongera gushyingirwa ndetse akihitiramo uburyo bw’imicungire y’umutungo bumunogeye hamwe n’uwo bagiye gushyingirwa.
Iyo uwapfakaye yongeye gushyingirwa, izungura rikabaho akabona umugabane we nyuma yo kugabana umutungo n’abana yabyaranye na Nyakwigendera, ntibikuraho ko abo bana bakiri abe, ko ndetse igihe nikigera na we agapfa bazaza kumuzungura.
Amakimbirane hagati y’abazungura aterwa no kwivanga kw’imitungo y’ababyeyi
Bikunze kugaragara ko ibibazo bitangira kuvuka iyo uwapfakaye yongeye gushyingirwa agahitamo amasezerano y’ivangamutungo rusange.
Uwapfakaye yari asanzwe afite abana kandi n’uwo bagiye gushyingirwa na we bazabyarana abandi bana. Hari n’ubwo n’uwo bashyingiranwe na we aba asanzwe afite abana. Mu gihe rero uyu wapfakaye wongeye gushyingirwa bwa kabiri aramutse yitabye Imana havuka ikibazo bikurikira:
Uwo bashakanye bwa kabiri ahita yegukana imtungo yose (mu gihe atongeye gushaka), abana ba wawundi wari warapfakaye bakabihomberamo kuko badashobora kuzungura umubyeyi wabo witabye Imana (Aha twibukiranye ko baba barazunguye umubyeyi wabo wa mbere witabye Imana ariko igice kinini cy’umutungo kiba cyaratwawe n’umubyeyi wasigaye ari na cyo yajyanye mu rugo rwa kabiri. Icyo gice rero ntibaba bagishoboye kukizungura kuko cyamaze kuvangwa mu mutungo w’urugo rwa kabiri kandi nta zungura ryabaho uwo washakanye n’umubyeyi wabo mu rugo rwa kabiri akiriho).
Imitungo iba yarivangavanze. Hari imitungo uwapfakaye yatahanye mu rugo rushya kandi igomba kuzazungurwa n’abana be ihita yivanga n’imitungo y’uwo bashakanye bwa kabiri na we ushobora kuba asanzwe afite abana cyangwa se azanababyarana n’uwo bagiye gushyingiranwa. Aha birumvikana ko niba basezeranye ivangamutungo rusange, mu gihe bombi bapfuye imitungo yabo izagabanywamo kabiri, buri mubyeyi azungurwe n’abana bamukomokaho kuko abana bose badahuje ababyeyi. Birumvikana ko byanze bikunze hari igice kimwe cy’abazungura kizabihomberamo.
Hari abapfakaye bongera gushyingirwa izungura rya nyakwigendera ritarabaho. Aha naho havuka ibibazo bikomeye cyane kuko iyo uwapfakaye yamaze kuvanga umutungo n’uwo basezeranye, mu gihe cyo kuzungura nyakwigendera biragorana kumenya imitungo yari afitanye n’uwapfakaye kuko iba yaramaze kwivanga n’iyo mu rugo rushya.
Hari n’ubwo usanga imitungo nyakwigendera yasize ari nayo yakomotseho imitungo uwapfakaye n’uwo bashakanye bwa kabiri bafite. Muri iki gihe usanga bigorana kwerekana imitungo abana ba nyakwigendera bagomba kuzungura mu by’ukuri. Akenshi birangira nanone abana ba Nyakwigendera aribo babihombeyemo.
Uko ibi bibazo byakemuka…
Nubwo itegeko rigenga ibirebana n’imicungire y’umutungo w’abashyingiranywe ribaha ubwisanzure bwo kwihitiramo ubwoko bw’ imicungire y’umutungo ibanogeye, byaba byiza ko uwapfakaye ugiye kongera gushyingirwa yajya ahitamo amasezerano y’ivangamutungo w’umuhahano.
Impamvu ni uko iyo abashyingiranywe basezeranye ivangamutungo w’umuhahano, bavanga gusa umutungo bazabona nyuma yo gushyingirwa ariko imitungo babonye mbere y’uko bashyingirwa ikomeza kwandikwa kuri nyirayo wenyine.
Ibi bizafasha ko mu gihe uwapfakaye yongeye gushyingirwa izungura rya nyakwigendera ritarabaho, byazoroha kumenya imitungo yari yarashakanye na nyakwigendera bityo abana be bakayizungura itarivanze n’iy’uwo mu rugo rwa kabiri.
Bizanafasha ko abana b’uwapfakaye bazashobora kumuzungura igihe azaba yitabye Imana mu rugo rushya yashatsemo, kuko imitungo ye yashakanye na nyakwagendera izaba itarivanze n’iyo muri urwo rugo rushya.
Birumvikana ko bazazungura ya mitungo imwanditseho wenyine atavanze n’uwo bashakanye, hanyuma bakajya no kuzungura no ku yo yashakanye n’uwo bashyingiranywe bwa kabiri (igihe nikigera).
Ibi kandi bizanagabanya amakimbirane ashingiye ku mitungo mu miryango cyane cyane hagati y’abana ba nyakwigendera n’abana bo mu rugo rushya uwapfakaye yashatsemo kuko nta wuzasigarana ingingimira mu igabana ry’imitungo yasizwe n’ababyeyi babo kuko izaba itarivanze ngo hagire uruhande rumwe rubihomberamo.
Byanaba byiza kandi itegeko ritegetse uwapfakaye ushaka kongera gushyingirwa ko yabanza gutegereza hakabaho izungura rya nyakwigendera bari barashakanye.
Ibitekerezo bikubiye muri iyi nyandiko byanditswe na Maurice Munyentwali


text:
Yabivuze kuri uyu wa 18 Gicurasi 2018, ubwo intumwa za Djibouti zari ziyobowe na Minisitiri Moumina, zasuraga gahunda yo kwita ku bana bakiri bato binyuze muri gahunda mbonezamikurire y’abana bato, ku irerero rya Nyarugunga riherereye mu Karere ka Kicukiro.
Nyuma yo gusobanurirwa imikorere y’irerero, Minisitiri Moumina yagize ati “Turumva tugiye gutangiza ubu buryo bwo kwita ku bana bato, tugashyiraho uburyo bwo kwita ku mikurire yabo, kubabungabunga mu mikurire yabo. Ndatekereza ko Djibouti atari cyo gihugu cyonyine muri Afurika kizigana ubu buryo bwo kwita ku bana bato, kandi ndashima abanyarwanda, barenze urwego rwo kwita ku kiremwa muntu, none bageze ku rwego rwo gushora imari mu kwita ku bana bakiri bato.”
Minisitiri Moumina n’itsinda babanje kugirana ibiganiro na Minisitiri w’Uburinganire n’Iterambere ry’Umuryango mu Rwanda, Nyirasafari Espérance , berekwa intambwe u Rwanda rumaze gutera mu kwimakaza ihame ry’uburinganire n’ubwuzuzanye no guteza imbere umugore.
Asobanura impamvu z’uruzinduko rwabo, Minisitiri Nyirasafari yagize ati“Bashatse kuza kureba uko twakoze mu gihugu cyacu ku byerekeranye n’uburinganire no kwita ku mwana. Muri iki kigo mbonezamikurire y’abana bato, yaraje kwirebera uburyo ikibazo kiduhangayikishije cyo kuvuga ngo umwana akure neza mu mikurire ye yose, arebe uko tubikora dufatanyije n’ababyeyi. Natwe turishimira ko iki gikorwa tuzagikomeza mu gihugu hose kugira ngo tunarwanye cya kibazo cyo kugwingira n’ababyeyi babigizemo uruhare.”
Banasuye Ikigo cya Polisi y’Igihugu cya Isange One Stop center, gifasha abakorewe ihohoterwa rishingiye ku gitsina, basura urwibutso rwa Jenoside yakorewe abatutsi rwa Kigali ruri ku Gisozi, ikigo cya gGahaya Link, giteza imbere abagore kikanabubakira ubushobozi binyuze mu kudoda uduseke, banasura ingoro y’Inteko Ishinga Amategeko babasha no gutemberera Ingoro y’amateka yo guhagarika Jenoside.
Gahunda y’ikigo mbonezamikurire, ni imwe mu zashyizweho mu rwego rwo guhangana n’ikibazo cy’igwingira ry’abana. Igenzura ryakozwe ku rwego rw’ubuzima bw’abaturage mu Rwanda mu 2015 (DHS), ryerekanye abana bagwingiye bageraga kuri 38%.


text:
Uwitwa KINANI Delphine mwene NKURIZA Evariste na MUKANDAMAGE Leonille utuye mu Mudugudu w’Ubumwe, akagari ka Kora, umurenge wa Gitega, akarere ka Nyarugenge mu mujyi wa Kigali, uboneka kuri Telefoni igendanwa, 0781276421.
Yasabye uburenganzira bwo gusimbuza izina KINANI, akarisimbuza izina ABIMANA mu mazina asanganywe, KINANI Delphine akitwa ABIMANA Delphine.
Impamvu atanga ni uko izina KINANI, rimutera ipfunwe kandi rikamutesha agaciro mu muryango nyarwanda.
Akaba asaba kwemererwa binyuze mu nzira zemewe n’amategeko gusimbuza izina KINANI, izina ABIMANA mu mazina asanganywe KINANI Delphine bityo akitwa ABIMANA Delphine mu gitabo cy’irangamimerere kirimo inyandiko ye y’ivuka.
@Bwiza.com
Kinani Delphine arasaba guhindura izina akitwa Abimana Delphine
Uwitwa KINANI Delphine mwene NKURIZA Evariste na MUKANDAMAGE Leonille utuye mu Mudugudu w’Ubumwe, akagari ka Kora, umurenge wa Gitega, akarere ka Nyarugenge mu mujyi wa Kigali, uboneka kuri Telefoni igendanwa, 0781276421.


text:
AGATABO K’ITERANIRO RY’UMURIMO Mutarama 2017
Uburyo bw’icyitegererezo
Uburyo bw’icyitegererezo bwo gutanga Umunara w’Umurinzi no kwigisha ukuri ku birebana n’ibimenyetso by’iminsi y’imperuka. Tegura uburyo bwawe bwo gutangiza ibiganiro.
UBUTUNZI BWO MU IJAMBO RY’IMANA
Yehova yita ku bagaragu be
Kubera ko Yehova agira ubuntu, aduha ibyokurya byinshi byo mu buryo bw’umwuka.
UBUTUNZI BWO MU IJAMBO RY’IMANA
“Hazima umwami uzategekesha gukiranuka”
Yesu, Umwami, ashyiraho abasaza bo kwita ku mukumbi. Batuma umukumbi ubona ihumure n’ubuyobozi bwo mu buryo bw’umwuka.
UBUTUNZI BWO MU IJAMBO RY’IMANA
Hezekiya yaragororewe kubera ukwizera kwe
Abashuri bagerageje guca intege Abayahudi ngo batsindwe batarwanye, Yehova yohereje umumarayika we ngo arwanirire Yerusalemu.
IMIBEREHO IKWIRIYE ABAKRISTO
“Yehova, ni wowe niringira”
Ni ngombwa kwiringira Yehova mu bihe byiza no mu bihe bibi. Hezekiya yagaragaje ate ko yiringira Yehova?
UBUTUNZI BWO MU IJAMBO RY’IMANA
Yehova aha imbaraga abananiwe
Urugero rw’ukuntu kagoma iguruka nta mbaraga nyinshi ikoresheje, rugaragaza ukuntu Imana iduha imbaraga tugakomeza kuyikorera.
IMIBEREHO IKWIRIYE ABAKTRISTO
Jya wibuka gusenga usabira Abakristo batotezwa
Twafasha dute Abakristo bagenzi bacu batotezwa?
UBUTUNZI BWO MU IJAMBO RY’IMANA
Yehova ni Imana isohoza ubuhanuzi
Yehova yasobanuye neza uko byari kugendekera Babuloni abinyujije kuri Yesaya, imyaka 200 mbere y’aho.


text:
Iki gikorwa cyabaye ku itariki 12 Nzeri 2018, kiri muri gahunda yatangijwe n’iyi sosiyete ibinyujije muri MTN Foundation yihaye intego yo guteza imbere ubukungu, ikoranabuhanga n’ubuzima.
Umuyobozi w’agateganyo w’Ishami rishinzwe imibanire n’ibindi bigo muri MTN Rwanda, akaba ari nawe uyobora MTN Foundation, Alain Numa yavuze ko ibikorwa byinshi bakora biba bigamije gushimira Abanyarwanda uburyo bakorana n’iyi sosiyete.
Ati “ Ni gahunda tuba dufite yo kugira ngo twegere ndetse tunashimire Abanyarwanda, dukoresheje inyungu tuba twarabonye”.
Yakomeje akangurira Abanyarwanda kwishyira hamwe bagatekereza imishinga ifitiye inyungu igihugu, ubundi bakayigeza kuri MTN Foundation igatoranyamo ishobora guterwa inkunga.
Nyiratunga Ritha uri mu kanama ngishwanama ka MTN Foundation, yavuze ko bishimira kuba bahabwa amahirwe yo guhitamo ibikorwa biterwa inkunga, kandi baba bari mu mwanya mwiza wo kumenya ibikenewe bagendeye kuri gahunda y’igihugu.
Yakomeje avuga ko mu bikorwa bitaho cyane harimo ibirebana n’uburezi, ubuzima ndetse n’iterambere ry’ubukungu.
Abanyeshuri biga muri ibi bigo byahawe mudasobwa babyishimiye bavuga ko zizabafasha mu myigire yabo, bakaba bagaragaje ibyishimo byabo binyuze mu mbyino n’indirimbo.
Iyi gahunda yageze mu gihugu hose, izakomereza muri ES Bumbogo mu karere ka Gasabo na GS Butamwa muri Nyarugenge, ari natwo turere twari dusigaye.
MTN Foundation yatangiye mu 2010, ishyirwamo amafaranga angana na 1% by’inyungu MTN Rwanda iba yabonye ku mwaka.


text:
Bamwe mu baturage bo mu Karere ka Rusizi bagaragaza ko hakiri abayobozi bo mu nzego z’ibanze babasaba ka bitugukwaha kugirango babone kubaha serivise runaka ,bakaba bavuga ko ari ikibazo kibahangayikishije cyane.
Aba baturage bavuga ko byamaze kuba nk’akamenyero ko mbere y’uko bajya kwaka serivisi runaka mu nzego z’ibanze babanza gutegura akantu ko gutanga, mu gihe utagafite adahirahira kubagera imbere kuko nta cyo bamumarira.
Abenshi mu baganiriye n’ikinyamakuru Ukwezi.com bavuga ko abayobozi b’imidugudu ari bo bazwiho cyane kwaka ruswa, dore ko ari bo umuntu abanza kunyuraho mu gihe ari gushaka icyangombwa runaka.
Singirankabo Emmanuel wo mu murenge wa Gihundwe yagize ati “ Nyine urabyumva ko umuntu agomba guca kwa ba Mudugudu mu gihe ari gushaka icyangombwa runaka. Mbere yo kukiguha agusaba amafaranga tutazi icyo amara, rimwe bakayita ko ari ay’umuryango, ubundi ngo ni ay’amatora, mbese ubu twarumiwe. Urumva ko utabura kuyatanga mu gihe ukeneyeicyangombwa runaka byihutirwa.”
Bakundukize Geras we avuga ko umuntu ushaka kubaka kuri iki gihe we agomba kwibwiriza akabanza akanyanyagiza amafaranga mu bayobozi kugirango ahabwe uburenganzira bwo kuzamura inzu.
Yagize ati “ Kugira ngo ubone uburenganzira bwo kubaka byo bisigaye bigoye cyane. Ugomba kubanza gushaka abayobozi ukabahereza maze ukabona ukaba watangira kubaka. Ibi byo birazwi rwose cyane ko ushaka kubaka yibwiriza akabanza agashaka abayobozi. Urebye ruswa ntabwo izacika pe.”
Umuyobozi w’Akarere ka Rusizi Kayumba Ephrem, aherutse gutangariza Kigalitoday ko yemeranya n’uko hari hamwe na hamwe muri izi nzego serivisi zikigenda buhoro bigatuma abaturage babyinubira, ariko ahakana ko nta ruswa izigaragaramo.
Yagize ati” Iyo udahaye umuturage serivisi ku gihe ashobora gutekereza ko uri kumusaba ruswa kandi wenda nta n’iyo utekereza kumusaba bitewe gusa n’uko utarangije inshingano zawe ku gihe.”
Akomeza agira ati” Njyewe ntawe urampamagara ngo ambwire ngo Meya umukozi wawe yansabye ruswa. Rero ibi abaturage bavuga umuntu ntiyabishingiraho ngo ahamye ko koko ruswa ihari.”
Uyu muyobozi avuga ko ubu Akarere kari muri gahunda yo kunoza imitangire ya Serivise cyane cyane muri izo nzego bakekera ruswa, kugira ngo imyumvire y’Abaturage ihinduke.
Mu minsi yashize umuryango urwanya ruswa n’akarengane (Transparency international Rwanda) wakoze ubushakashatsi mu mujyi wa Kigali n’uturere twatoranyijwe twunganira uyu mujyi uko ari dutandatu, ubushakashatsi bugaragaza ko Rusizi iza ku mwanya wa mbere mu kwaka ruswa abaturage, kugirango bahabwe serivisi.
Umuyobozi w’akarere ka Rusizi Kayumba Ephrem avuga ko nta ruswa irangwa mu karere ayoboye


text:
Mariyana yatanze ubutumwa mu kiganiro cyateguwe na Imbuto Foundation n’Ishami ry’Umuryango w’Abibumbye ryita ku bikorwa by’Abaturage (UNFPA) cyibanze “Ku mpinduka za Afurika binyuze mu kurwanya inda ziterwa abangavu.”
Cyabereye mu Nama ya Youth Connekt Africa ku mugoroba wo ku wa 8 Ukwakira 2018.
Abatanze ibitekerezo bavuze ko iterambere rya Afurika rikibangamiwe n’umubare munini w’abangavu baterwa inda zitateguwe.
Mariyana yavuze ko urubyiruko rudakwiye gusamara cyangwa ngo rushukishwe ibintu narwo rwakwibonera.
Impanuro za Mariyana
“Rubyiruko rwacu dukunda ni ukuri urugendo rwanyu turaruzi. Nanjye nabaye muto nkamwe. Birakwiye kwibukiranya ko mukwiye kugenda mureba imbere, mufite intego y’icyo mushaka kuzageraho n’abo mushaka kuba.
Mwirinde ibiyobyabwenge byateye kuko iyo mubigiyemo birabahungabanya. Bikabatesha inzira nziza mwari mufite.
Mwimenye murinde imibiri yanyu. Ubuzima n’umubiri byanyu ni ibya mbere kuko mutabifite ntimwagera mu myaka yacu. Musigasire ubuzima bwanyu, mwirinde inshuti mbi no kugendera mu kigare.
Mwicarane n’ababyeyi banyu ku babafite, mubahe umwanya, mubatege amatwi, mwumve ibyo bababwira, inama n’impanuro zabo. Izo zizabafasha kugera kure.
Mureke kugendera mu rungano ngo rubabwire muhite mwakira. Hari ababashukisha ibintu kuko babona mwe nta bushobozi mwari mwagira. Nimumenye kwiyakira, mwemere uko muri. Mureke kurarikira ibibasumba. Buhoro buhoro namwe muzabigeraho bitabagoye, mutabihawe n’abandi. Icyo nimugitsinda rwose muzagera kure.
Muzirikane ko mwese Afurika ibakeneye. Uko mwayisanze mwirinde kuzayisiga mutyo ahubwo muharanire kuzayisiga ari nziza kurushaho.
Kera iyo nashakaga kuvugana n’inshuti yanjye mu ishuri, nandikaga agapapuro, nkagashyira munsi y’intebe nkagasunikisha ikirenge (nta rukweto twagiraga) ariko ubutumwa bwageraga ku wo nshatse kubwira akajambo k’urukundo.
Mwebwe uyu munsi muri kuri WhatsApp murandika mukanavugana n’abari kure, urukundo rwanyu rugakomeza.
Twumvikane rero mugabanye umuvuduko, mumenye gushungura, dore muzi ubwenge murakuze. Ntihagire ubashuka.
Twe ntitwagiraga amahirwe yo guhura n’abahungu, ntitwagiraga aho dusohokera kuko imyidagaduro yari mike. Mwebwe impande zose muragoswe. Ntiturwanya iterambere ariko muryitwaremo neza.
Bizaduhesha kugira u Rwanda rwiza na Afurika nziza. Natwe tuzavuga ko dufite urubyiruko rwiza runogeye igihugu.
Abakobwa nimudakomeza gutwara inda mutarageza igihe, muzubaka ingo nziza, namwe mutange inama, mugirire umumaro igihugu.”
Mukamusoni Joséphine [Mariyana] yamamaye cyane mu Runana aho ari umukinamico wigana abajyanama b’ubuzima na serivisi z’ubuvuzi batanga mu nzego z’ibanze.
Inkuru bifitanye isano: Ikibazo cy’abangavu baterwa inda cyasabiwe umwihariko ngo kirandurwe burundu
Amafoto: Niyonzima Moïse


text:
'Nzategereza' ni indirimbo ya gatandatu (6) Davinshi ashyize hanze ikaba iya gatatu(3) akoreye amashusho, gusa avuga ko n'izindi azashyira hanze amashusho yazo mu gihe cya vuba. Davinshi yabwiye Inyarwanda ko iyi ndirimbo ye nshya atari indirimbo isanzwe gusa ahubwo ko ari n'ubutumwa bubwira abakristu ko bagomba gutegereza Yesu kugeza igihe azazira ntibazacike intege ngo babivemo.
Umuhanzi Davinshi
Akomeza avuga ko iyi ndirimbo ari indirimbo yitayeho kuyikora ku buryo bw'imyandikire,kuyikora muri studio n'amashusho abifashijwemo na Bora production isanzwe inamufasha. Mu kiganiro uyu muhanzi yagiranye na Inyarwanda.com, abajijwe gahunda afite muri uyu mwaka wa 2018, Davinshi yagize ati;
"Ni ugushyira album ya mbere hanze ndetse mfitemo n'amasomo nzajya kwiga kaminuza" Tumubajije uko azahuza umuziki n'amasomo yagize ati: "Yego nzakomeza nkore n'umuziki bizashoboka." Davinshi yashimiye abantu bakomeje kumufasha mu muziki we, ashimira n'abanyarwanda muri rusange abasaba gukomeza kumushyigikira.
REBA HANO 'NZATEGEREZA' YA DAVINSHI


text:
kuri uyu wa gatandatu mu bice bitandukanye by' Akarere hakozwe umuganda usadanzwe wo kwikiza umwanda .
RDF n’abaturage b'umurenge wa Mageragere bari hamwe n’Umuyobozi w'uyu murenge Ntirushwa Christophe basibuye umuhanda wari warasibamye utari nyabagerwa bawugira nyabagerwa banubaka inzu ebyiri z'abaturage batishoboye.
Umunyamabanga Nshigwabikorwa w’ Umurenge Yashimye cyane ingabo z’ Igihugu kubikorwa bitandukanye bamaze kugeza mu murenge wa Mageragere asaba abaturage b'umurenge wa Mageragere gufata neza ibikorwa remezo birimo n'imihanda cyane bita ku isuku aho batuye ndetse no kugira isuku y'umubiri bambara neza, barara ahantu heza, birinda ibikorwa cy'urugomo biteza umutekano muke, agira ati:"Dufite imihigo twasinyanye n'imidugudu aho tuzashimira umudugudu uzaba indashikirwa ku isuku ndeste n'urugo. Dufite umuhigo uvuga uti dushaka umudugudu ucyeye,utoshye kandi utekanye".
Ubu bufatanye bw’ ingabo n’ abarurage bikaba biri muri gahunda y’ Ingabo z’ Igihugu “Ingabo mu iterambere ry’abaturage”. muri uyu mwaka byatangiye tariki ya 20 Mata 2018.
Mu Murenge wa Kimisagara na Gitega uyu muganda udasanzwe wo kwikiza umwanda ukaba witabiriwe n’ urubyiruko rwibumbiye mu amshyirahamwe n’ amakoperative n’ abagore bakora isuku mubice bitandukanye.


text:
Gukunda ugakundwa ntako bisa mu buzima ariko iyo uhuye n’ibyago byo guhemukirwa n’uwo mwakundanaga, gukira icyo gikomere kuri bamwe biragirana. Bamwe bananirwa kwihanganira iki gikomere, bagahitamo kutazongera gukunda na rimwe.
Dore bimwe mu bintu bitera igikomere mu rukundo, nk’uko twabitangarijwe n’urubyiruko rwiga mu mashuri makuru hirya no hino mu gihugu, ubwo twabasangaga ku kigo gitanga amasomo atandukanye ku rubyiruko ruri mu biruhuko, kiri mu karere ka Kicukiro, Umurenge wa Gikondo.
Uru rubyiruko ruri hagati y’imyaka 16 na 25 rwadutangarije ibintu bitandukanye bishengura umutima, iyo uwo wakundaga agusezeyeho, wowe ukimufitiye urukundo, hamwe no gusimburwa mu rukundo n’umuhungu cyangwa umukobwa wari usanzwe ari inshuti yawe.
Abandi na bo bavuze ko icyabatera gukomereka ari igihe uwo bakundana yaba atagira ukuri muri we.
Karenzi Bosco w’imyaka 29, ukora akazi ko gutwara imodoka zitwara abagenzi, yagize ati “umukobwa twakundanaga yambeshye ko nta babyeyi agira, murihira amashuri yisumbuye ariga, amaze kurangiza, umwe mu bakobwa b’inshuti ze yaje kumbwira ko uwo nkunda yambeshye afite ababyeyi bombi, anjyana n’iwabo mu rugo ndabibonera.” Yavuze ko hashize imyaka 3 ibyo bibaye, akaba yumva yarazinutswe icyitwa gukunda burundu.
Uyu musore yakomeje avuga ko iyo yasabaga uyu mukobwa ko yamusura, yamujyanaga kwa mukuru we utuye mu mujyi wa Kigali.
Kayitesi Amina ati ”Nagize ibyago umuhungu twakundanaga antera inda, mubwiye ko twite antera utwatsi, ngo si we uzi gutera inda wenyine, ubu umwana yaravutse. Sinteze kungera gukundana bibaho, kuko abahungu narababonye si beza.”


text:
Inama yo kurya inka imaze kunoga, ubushwiriri butoranya imirimo, kamwe
kati «ndajya gusenya inkwi.» Akandi kati «ndajya gukura amashyiga.» Akandi kati « ndajya kurahura. » Akandi kati « ndajya kuvoma. » Tubiri, agakuru n'agato, dusigara aho. Kamwe kati « Ndabaga. » Akandi kati « ndagufasha. »
Ubushwiriri bujya ku mirimo yabwo. Ubwasigaye imuhira, inka burayica, burayibaga, inyama buzigira neza, buratondora. Ubwari bwagiye ntibwagaruka. Akari kagiye gusenya kagize ngo karavuna urukwi, kanyerera intagarane, karapfa. Akagiye kuvoma, kabona igicucu cyako mu mazi kati « yewe wa mwana we uri mu mazi urakora iki? Reka nze ngukubite ! »
Karasimbuka kitera mu mazi, kamira nkeri, karapfa. Akari kagiye gukura amashyiga akitura hejuru, karapfa. Akari kagiye kurahura, kagenda kiruka, karanyerera, kikubita hasi intagarane, na ko karapfa.
Aka gatanu n' aka gatandatu (twa tundi twasigaye imuhira) tubonye ko twarangije kubaga, tugategereza utundi ntitutubone, turibwira tuti « ahari babonye ibyo birira ntibaza. » Kamwe kati « ngiye gushaka uwagiye gusenya, nimubona ndajya gushaka n' abandi. » Akandi kati «ngiye gushaka uwagiye kuvoma, nimubona ndajya gushaka n' abandi.»
Akari kagiye gushaka uwagiye kuvoma, karora mu mazi, kabona igicucu cyako, kagira ngo ni wa wundi urimo. Karavuga kati « ubonye igihe wagiriye kuvoma ukaba ugejeje iki gihe utaraza ? Dore twabuze icyo dutekesha inyama, naho wowe wibereye mu mazi ! Henga nze ngukubitiremo. » Karasimbuka, no mu mazi ngo « dumbuli» kagenda gatyo, karapfa.
Akari kagiye gushaka akagiye gutashya, kabona kari mu nzira gatandaraje, katazi ko kapfuye, kati « igituma waheranye inkwi, tukaba twabuze icyo dutekesha. ni iki ? Twarangije kubaga kare, naho wowe wigaramiye mu nzira nta soni? Reka nze tubonane. » Kagenda kiruka, gakuba ijosi, karapfa. Udushwiriri turimbuka dutyo ntihasigara n'ako kubara inkuru. Inyama ziribwa n'ibisiga


text:
Ministeri y’uburezi iboneyeho kwibutsa ko umunsi wo gusubira ku masomo ku banyeshuri biga bacumbikirwa ari Kuwa Gatandatu tariki 14 Mata 2018. Abanyeshuri basazubira ku ishuri muri ubu buryo.
Kuwa Gatandatu tariki 14 Mata 2018 abanyeshuri bazajya ku ishuri ni abiga aha hakurikira:
-Mu ntara y’Amajyepfo: Kamonyi, Muhanga, Nyanza na Huye
-Mu ntara y’uburengerazubaRusizi: Nyamasheke
-Mu mujyi wa Kigali: Nyarugenge, Kicukiro na Gasabo
Naho ku cyumweru tariki 15 Mata, 2018 hazagenda abanyeshuri biga aha hakurikira:
-Mu ntara y’Amajyepfo: Gisagara, Ruhango, Nyaruguru na Nyamagabe
-Mu ntara y’Uburengerazuba: Karongi, Rutsiro, Ngororero, Rubavu na Nyabihu
Kuwa mbere tariki 16 Mata, 2018 hazagenda abanyeshuri bo mu ntara y’Amajyaruguru n’iy’Iburasirazuba nk'uko itangazo rya REB ribigaragaza.
Ministeri y’uburezi kandi irasaba abanyeshuri kuzajya ku ishuri bambaye umwenda w’ishuri ndetse bitwaje amakarita abaranga, irasaba kandi abarezi n’abayobozi b’ibigo by’amashuri kuzakurikiranira hafi iby’ingendo z’abanyeshuri bakareba ko bahagerera igihe.